title: Hollolan keskiaikainen kivikirkko

text: Kirkon ympärillä on Hollolan hautausmaa, jonka vanhimmat osat ovat olleet käytössä oletettavasti jo 1400-luvulta. Alueella on muun muassa sankarihautausmaa, kolme uurnahauta-aluetta ja muualle haudattujen vainajien muistelupaikka. Hautausmaata on laajennettu vuosina 1830–1969 välisenä aikana useita kertoja. Uusi puoli on kirkon itäpuoella. Tuhkaukset suoritetaan Levon hautausmaalla Lahdessa Levon kappelin yhteydessä olevassa krematoriossa.


title: Hollolan keskiaikainen kivikirkko

text: Nykyinen kellotapuli on rakennettu vuosina 1829–1831 ja se on Carl Ludwig Engelin sunnittelema. Sen alaosa on kiveä, mutta muutoin se on rakennettu puusta. Päätös sen rakentamisesta tehtiin vuonna 1822, vaikka jo 1790-luvulla se koettiin vaaralliseksi. Emäseurakuntalaiset halusivat rakentaa sen kokonaan kivistä, mutta kappeliseurakunnat kieltäytyivät maksamasta kivisestä tapulista.


title: Faasimuutos

text: Faasimuutos eli faasitransitio on epäjatkuvuuskohta aineen käyttäytymistä kuvaavissa yhtälöissä. Faasimuutoksia ovat mm. olomuodon muutokset, aineen liukeneminen ja eräät muut tapahtumat.


title: Faasimuutos

text: Termodynamiikassa faasimuutokseen liittyy aina yhden tai useamman fysikaalisen suureen äkillinen muutos pienen lämpötilan muutoksen seurauksena. Erityisesti lämpökapasiteetti on tällainen muuttuva suure. Faasimuutos on aina reversiibeli, eli muutos voi tapahtua kumpaan suuntaan tahansa ja aine voi palautua alkuperäiseen olomuotoonsa. Yleensä faasimuutoksella tarkoitetaan muutosta kiinteän, nesteen, ja kaasumaisen olomuodon välillä.Joskus on mahdollista muuttaa lämpötilaa niin nopeasti, että faasimuutos ei pääse käynnistymään. Täten saadaan aikaan esimerkiksi alijäähtynyttä vettä. Tällöin vesi on nestemäisessä olomuodossa, vaikka lämpötila on alle sen sulamispisteen. Tällainen faasi on metastabiili ja faasimuutos saattaa käynnistyä yllättäen.


title: Faasimuutos

text: Modernissa statistisessa fysiikassa faasitransitiot luokitellaan joko epäjatkuviksi tai jatkuviksi riippuen siitä, liittyykö muutokseen latenttilämpöä vai ei. Hieman vanhanaikaisemman Ehrenfest-luokittelun mukaan terminen faasitransitio on kertalukua n, mikäli vapaan energian n:s derivaatta jonkin termodynaamisen muuttujan suhteen on epäjatkuva. Tämän luokittelun mukaan esimerkiksi neste-kaasu-faasitransitio on ensimmäistä kertalukua, sillä tiheys (vapaan energian derivaatta kemiallisen potentiaalin suhteen) on muutoksessa epäjatkuva. Sen sijaan ferromagneettinen transitio on toista kertalukua, sillä suskeptiivisuus (vapaan energian toinen derivaatta ulkoisen magneettikentän suhteen) on muutoksessa epäjatkuva.


title: Faasimuutos

text: Jatkuvien faasitransitioiden teoria on hyvin tärkeässä osassa modernissa statistisessa fysiikassa, koska transitiopisteen lähettyvillä materiaalilla on monia ainutlaatuisia ominaisuuksia, kuten skaalainvarianssi (kritikaalisuus). Yksinkertaistettuna kritikaalisuus tarkoittaa, että systeemi "näyttää samalta" kaikilla pituusskaaloilla. Kritikaalisuudesta seuraa, että mikroskooppisesti hyvin erilaiset systeemit voivat käyttäytyä identtisellä tavalla faasitransition lähettyvillä. Jatkuvat faasitransitiot jaetaan universaliteettiluokkiin sen mukaan, mitä arvoja ns. kriittiset eksponentit saavat faasitransitiopisteessä. Kenties tärkein menetelmä kriittisten eksponenttien laskemiseen on renormalisaatioryhmä, jonka sovelluksista faasitransitioiden teoriassa Kenneth G. Wilson sai fysiikan Nobel-palkinnon vuonna 1982.


title: Faasimuutos

text: Jääpala on kattilassa, jota lämmitetään liedellä.Kurt Vonnegutin romaanissa "Kissan kehto" veden faasimuutos on keskeinen teema. Elämä maapallolla mullistuu, kun tieteilijä kehittää veden faasin, joka jäätyy lämpötilassa +45,8 °C.


title: Tšuktšien niemimaa

text: Tšuktšien niemimaa () on Venäjän ja samalla koko Euraasian itäisin niemimaa Koillis-Siperiassa. Se ulottuu idässä Beringinsalmeen, joka erottaa sen Pohjois-Amerikasta, ja salmen rannalla on Aasian itäisin kohta Dežnevinniemi. Pohjoisessa niemimaa rajoittuu Jäämereen ja etelässä Beringinmereen, joka on Tyynenmeren pohjoisin osa. Niemimaa kuuluu Tšukotkan autonomiseen piirikuntaan, ja sen asukkaat ovat pääosin tšuktšeja.


title: Helvetinjärven kansallispuisto

text: Helvetinjärven kansallispuisto on Pirkanmaalla Ruoveden kunnassa sijaitseva vuonna 1982 perustettu, 49,8 neliökilometrin laajuinen kansallispuisto, jonka hoidosta vastaa Metsähallitus. Helvetinjärveä luonnehtivat miljoonia vuosia vanhat rotkolaaksot, jotka luovat pirkanmaalaiseen ikimetsään jylhän ja vaihtelevan luonteen. Alueen useista rotkoista tunnetuin on varsinaisen Helvetinjärven kaakkoiskulmassa sijaitseva Helvetinkolu, joka on ollut tunnettu matkailunähtävyys jo 1800-luvulla.


title: Helvetinjärven kansallispuisto

text: Kansallispuisto on pääosin entistä talousmetsää. Vuonna 2010 raivonneet myrskyt kaatoivat paljon metsää Helvetinjärven kansallispuistossa. Myrskyn jäljet monipuolistavat kansallispuiston luontoa, koska kaatuneet puut jätetään kansallispuistossa lahoamaan. Tämä auttaa monia hyönteisiä, kuten kovakuoriaisia ja kaksisiipisiä, jotka ovat riippuvaisia lahopuusta.


title: Helvetinjärven kansallispuisto

text: Helvetin portilla on ravintola, WC, suihku, vesipiste, asuntoautoalue, mökkivuokrausta ja parkkipaikka. Ravintolassa on info-piste, matkamuistoja sekä lähiruokaa kuten mm. villisikaa ja strutsia. Alueella olevalle villisika/strutsitilalle on ilmainen pääsy. Portti on kahdesta juuret taivasta kohden seisovasta puusta tehty tervattu sisäänkäynti kansallispuistoon Kankimäen alueella. Helvetinkoluntie jatkuu Visuvedentieltä Helvetin portin ohi Laakanperään. Opasteet kantatie 66:lta.


title: Helvetinjärven kansallispuisto

text: Matkahuolto liikennöi Tampereelta ja Helsingistä Ruovedelle kansallispuiston itäpuolelle. Tampereen seudun joukkoliikenteen linja 85V Tampereelta Virroille kulkee kansallispuiston länsipuolelle.


title: Hakaneula

text: Hakaneula on neula, joka sisältää jousen ja hakasen avulla kiinni pysyvän lukitusmekanismin. Lukittu hakaneula muodostaa silmukan, joka estää neulaa luistamasta pois paikaltaan. Hakaneulan avulla voidaan kiinnittää kankaita toisiinsa tai esimerkiksi heijastimen naru kiinni kankaaseen.


title: Hakaneula

text: Hakaneuloja käytetään sellaisenaan korvakoruina ja vaatteiden koristeina esimerkiksi punk-tyylissä.


title: Hakaneula

text: Koneenosien lukitsemiseen käytetään usein sokkaa, joka muistuttaa toiminnaltaan hieman hakaneulaa. Myös rintaneuloissa käytetään hakaneulan kaltaista kiinnitysmekanismia.


title: Hakaneula

text: Muinaiset kreikkalaiset, italialaiset ja sisilialaiset olivat jo käyttäneet yksinkertaista hakaneulaa. Niissä ei ollut säppeä tai jousia, jotka auttavat lukitsemaan neulan paikoilleen.


title: Hakaneula

text: Nykyaikaisen hakaneulan keksi yhdysvaltalainen Walter Hunt vuonna 1846. Hunt oli velkaa 15 dollaria ja mietti kuinka maksaisi velkansa takaisin. Hän mietti työpöytänsä ääressä ja väänteli käsissänsä metallilangan palaa. Kolmen tunnin jälkeen hän oli taivutellut huomaamattaan hakaneulan muodon. Hunt myi keksintönsä oikeudet velkojalleen 400 dollarilla. Keksintö patentoitiin heinäkuussa 1849.


title: Hakaneula

text: Huntin hakaneulat valmistettiin alun perin kuuden metallin yhdistelmästä: kupari, rauta, alumiini, kulta, hopea ja platina yhdistettiin sulattamalla, minkä jälkeen ne muotoiltiin hakaneulaksi.


title: Hakaneula

text: Hakaneulasta käytetään eri murrealueilla (pääosin Pohjanmaalla) myös nimityksiä pinnaneula (lienee ruotsinkielestä) ja taipperineula, joka tulee englannin kielen vaippaneulaa tarkoittavasta sanasta (diaper pin). Hieman pohjoisempana käytetään nimitystä poikaneula.


title: Magas

text: Magas (ing. ja ) on Venäjän federaatioon kuuluvan Ingušian pääkaupunki. Kaupunki perustettiin vuonna 1995 ja pääkaupunki siitä tuli vuonna 2002, jolloin se korvasi aiemmin pääkaupunkina olleen Nazranin. Magas sijaitsee maanteitse 9 kilometriä Nazranin eteläpuolella.


title: Magas

text: Hallintokaupunki Magas on asukasluvultaan hyvin pieni.


title: Turun lentoasema

text: Turun lentoasema () on matkustajamäärällä mitattuna Suomen neljänneksi vilkkain lentoasema. Se sijaitsee Turussa Lentokentän kaupunginosassa, kahdeksan kilometriä kaupungin keskustasta pohjoiseen. Lentoaseman kiitotie 08/26 on 2 500 metriä pitkä.


title: Turun lentoasema

text: Vuonna 2017 Turun lentoaseman kautta kulki 333 604 matkustajaa, joten se on matkustajamääriltään Suomen lentoasemista neljänneksi vilkkain. Rahtimääriltään lentoasema puolestaan oli vuonna 2012 toiseksi suurin 8 012 kauttaan kulkeneen rahtitonnin perusteella. Finavia valitsi Turun lentoaseman vuoden lentoasemaksi vuonna 2011.


title: Turun lentoasema

text: Turusta lennetään reittilentoja Helsinkiin, Maarianhaminaan, Gdańskiin, Kaunasiin, Riikaan ja Tukholmaan, sekä talvikaudella kerran viikossa Tjäreborgin tilauslentoja Gran Canarialle ja Teneriffalle. Lokakuusta 2016 lähtien Finnair on lentänyt kolmiolentoja Helsingistä Turun kautta Maarianhaminaan Nordic Regional Airlinesin liikennöiminä.


title: Turun lentoasema

text: Toukokuun alussa 2019 Wizz Air aloittaa lennot Turusta Krakovaan kahdesti viikossa, keskiviikkoisin ja sunnuntaisin. Heinäkuun 2019 alusta Wizz Air lentää Turusta Lontoon Lutoniin tiistaisin, torstaisin ja lauantaisin sekä Makedonian Skopjeen keskiviikkoisin ja sunnuntaisin.


title: Turun lentoasema

text: Lentoasemalla on matkustajaterminaalin lisäksi erillinen täyden palvelun rahtiterminaali, jossa toimii pikakuljetusyhtiö TNT:n Suomen lentorahdin pääkeskus. TNT:llä on viikoittaiset reitit Turusta Liègeen ja Göteborgiin. Rahtiterminaalia käyttää myös pikakuljetusyhtiö DHL.


title: Turun lentoasema

text: Lentoasemalla toimii Rajavartiolaitoksen vartiolentolaivueen Turun vartiolentue sekä FinnHEMS-tukikohta.


title: Turun lentoasema

text: Turun ensimmäinen lentoasema oli 1920-luvulla Ruissalon saareen rakennettu vesilentoasema, josta liikennöitiin Tukholmaan. Maalentokoneisiin siirryttäessä uuden maalentoaseman perustaminen tuli aiheelliseksi, mutta Ruissalon maaperän ja kustannussyiden takia suunnitelmat muuttuivat, ja Suomen ensimmäinen siviililentoasema, Artukaisten lentokenttä avattiin vuonna 1935. Artukaisista lennettiin Tukholmaan, Helsinkiin, Poriin sekä Vaasaan. Artukaisten maalentoasema palveli vuoteen 1955, jonka jälkeen lentotoiminta siirtyi Turun, Maarian ja Ruskon rajalle rakennetulle uudelle lentoasemalle. Vuonna 1957 lentoasema-alueen Maariaan ja Ruskoon kuulunet osat liitettiin Turun kaupunkiin.


title: Turun lentoasema

text: Uusi lentoasema ja myöhemmin paranneltu kiitotie vastasivat lentoliikenteen kehittyviin tarpeisiin. 1990-luvun alussa valmistui rahtiterminaali ja vuosituhannen vaihteessa matkustajaterminaalia laajennettiin. Rahtitoimintaa lentoasemalla vilkastutti entisestään toisen rahtiterminaalin valmistuminen vuonna 2003.


title: Turun lentoasema

text: 2000-luvun alusta lähtien lentoaseman alueelle on kehitetty LogiCity-nimellä tunnettua logistiikkakeskusta.


title: Turun lentoasema

text: Turun lentoasemaa ovat kohdanneet monenlaiset vaikeudet, kuten Pomponrahkan Natura-aluekiista lentoaseman eteläpuolella, matkustajaliikenteen kasvun pysähtyminen ja reittiyhteyksien lakkauttaminen. Viime vuosien aikana lentoasema on osoittanut kuitenkin elpymisen merkkejä erityisesti vilkkaan rahtitoiminnan sekä lentoasema-alueen tehokkaan markkinoinnin ansiosta.


title: Turun lentoasema

text: Lentoaseman ympäristölupa odottaa ratkaisua. Pomponrahkan Natura-alue on kuivunut ja sieltä on hävinnyt kiiltosirppisammal. Lentoaseman jatko on vaatinut hallitukselta poikkeuslupaa Natura-alueen olosuhteiden heikentämiseen.


title: Turun lentoasema

text: Norwegian on aiemmin operoinut lentoja Turusta Tukholmaan ja Alicanteen.


title: Turun lentoasema

text: Syksyllä 2014 Finavia sulki terminaali 2:n öljyvuodon takia, jonka takia halpalennot siirtyivät pääterminaaliin. Kesällä 2015 Finavia päätti terminaali 2:n purkamisesta öljyvuodon aiheuttaman vahingon suuruuden takia, siirtäen halpalennot pääterminaalin alakerran remontoituihin tiloihin.


title: Turun lentoasema

text: Alkuvuodesta 2017 Finnair lensi lauantaisin lentoasemalta Kittilään Nordic Regional Airlinesin liikennöimänä.


title: Turun lentoasema

text: Lentoasema sijaitsee valtatien 9 ja kantatien 40 tuntumassa. Turun satamaan on matkaa noin kymmenen kilometriä ja Turun rautatieasemalle kahdeksan kilometriä. Turun paikallisliikenne eli Föli liikennöi noin 20 minuutin välein reitillä lentoasema – linja-autoasema – keskusta – satama. Terminaalin edestä saa taksin kaikkina vuorokaudenaikoina.


title: Turun lentoasema

text: 25. lokakuuta 2017 CityJetin operoima Scandinavian Airlinesin lento Tukholmasta Turkuun menetti laskeutumisessa hallinnan. Lentokone lähti oikea kylki edelle luisuun loskaisella kiitotiellä. Tähän syynä oli, ettei koneen vauhti hiljentynyt odotetulla tavalla. Koneessa oli 88 matkustajaa ja neljä miehistön jäsentä. Tapahtumasta ei aiheutunut henkilövahinkoja, mutta kone lähetti mayday-hätäkutsun. Onnettomuustutkintakeskus suoritti tapahtumasta tutkinnan ja lopullinen raportti julkaistiin vuosi tapahtuman jälkeen. OTKES antoi neljä eri suositusta, jotta vastaavat tapahtumat voidaan välttää.


title: Piparkakku

text: Piparkakku eli pipari on inkiväärillä maustettu leivonnainen, jota syödään erityisesti jouluna. Se on tavallisesti ohueksi leivottu rapea pikkuleipä, joka muotoillaan tarkoitukseen valmistetulla muotilla muistuttamaan esimerkiksi tähteä, sydäntä, ihmistä, eläintä tai muuta hahmoa. Piparkakkutalon tekeminen on jouluperinne.


title: Piparkakku

text: Nykyaikaisissa suomalaisissa piparkakuissa valmistusaineena käytetään tavallisesti siirappia, sokeria, voita, vehnäjauhoja ja kananmunaa sekä mausteita, esimerkiksi kardemummaa, neilikkaa, kanelia, pomeranssinkuorta, maustepippuria ja inkivääriä. Ainekset sekoitetaan ja taikinan annetaan tekeytyä. Seuraavana päivänä taikina kaulitaan noin kolmen millimetrin paksuiseksi levyksi, josta painetaan muotilla halutunmuotoisia piparkakkuja. Piparkakut kovettuvat uunissa rapeiksi. Valmiita pipareita voi koristella sokerikuorrutuksella. Piparkakkutaloa valmistettaessa rakennuselementtien pitää olla tavallisia piparkakkuja kovempia, jotta talo ei romahda.


title: Piparkakku

text: Jo faraoiden Egyptissä valmistettiin piparkakkujen edeltäjiä, hunajakakkuja. Hunajaa pidettiin jumalten ruokana, ja antiikissa siinä uskottiin piilevän pitkän iän salaisuus. Hunajakakkuja uhrattiin jumalille, ja jotta jumalat ymmärtäisivät paremmin, mitä niiltä pyydetään, kakkuja alettiin muotoilla erilaisiksi hahmoiksi.


title: Piparkakku

text: Eurooppaan hunajakakut tulivat Kreikan kautta Egyptistä sekä idän kauppamatkoilta ja ristiretkeläisten mukana. Pitkään tätä jumalten herkkua saivat valmistaa vain luostarit, joille kertyi ylijäämähunajaa muun muassa mehiläisvahakynttilöiden valmistuksesta. Vähitellen myös leipurit oppivat tuntemaan reseptin. Kun Kaukoidästä alettiin tuoda eksoottisia mausteita, niitä lisättiin taikinaan ja hunajan tilalle tuli sokeri. Piparkakku on saanut nimensä maustepippurista, joka oli ensimmäisiä pipareissa käytettyjä mausteita.


title: Piparkakku

text: Pian hunajakakut muokkaantuivat eri Euroopan maissa erilaisiksi pipareiksi, esimerkiksi Saksassa pehmeiksi Lebkucheneiksi. Toisaalta vanhan tyylin hunajakakkuperinne jatkuu edelleen esimerkiksi Venäjällä ja Puolassa, jossa valmistetaan vuokaan leivottuja, pitkänomaisia, pehmeitä piernik-nimisiä maustekakkuja. Varsinkin Toruń (saks. Thorn) on kuuluisa piparkakuistaan. Venäläisten mausteisten hunajakakkujen (пряник eli prenikka) pinta kuvioidaan yleensä puisella muotilla.


title: Piparkakku

text: Pohjoismaihin pipareiden valmistaminen kulkeutui osittain luostareiden välityksellä keskiajalla. Ensimmäisen kirjallisen dokumentin mukaan Turkuun tuotiin vuonna 1685 kaksi tynnyrillistä piparkakkuja Saksasta. Pohjolassa taikinaan lisättiin myös runsaasti voita. Nykyäänkin perinteiseen piparkakkutaikinaan kuuluu voi, joka tosin usein korvataan kokonaan tai osittain margariinilla. Suomessa piparkakkuja leivottiin ensin pappiloissa ja kartanoissa, joista reseptit kulkeutuivat palvelusväen mukana kansan keskuuteen.


title: Piparkakku

text: Sokerikuorrutettua piparkakkutaikinasta valmistettua leivonnaisista sanotaan "pumpernikkeliksi".


title: Piparkakku

text: Jotkin piparkakkuihin liitetyistä uskomuksista kulkevat kansanperinteessä vielä tänäkin päivänä. Useimmiten näillä uskomuksilla haviteltiin onnea, rikkautta ja menestystä. Aikoinaan esimerkiksi uskottiin, että pitämällä piparkakkua kirkonmenojen ajan taskussa vältyttiin sairauksilta. Kakkuun siunaantui voimaa, ja sitä syömällä välttyi tarttuvilta taudeilta. Luostareiden kahvipöydissä esiintyneiden eläinhahmoisten piparkakkujen tarkoituksena oli taas karjaonnen turvaaminen. Kristillisessä perinteessä piparkakkujen ja muiden makeiden joululeivonnaisten sanottiin kuvaavan synnitöntä Kristusta, enkelten leipää.


title: Piparkakku

text: Monilla piparkakkumalleilla on oma vertauskuvallinen merkityksensä, vaikka sitä ei enää välttämättä tiedostetakaan.


title: Piparkakku

text: Esimerkiksi possupipari on symboli viikinkiajan uhrileivästä, jonka avulla jumalilta toivottiin rikkautta. Suomessa suosituin kukan mallinen piparkakku on hyvän sadon, rikkauden ja hedelmällisyyden vertauskuva. Piparkakku-ukko ja -akka puolestaan kuuluvat ikivanhaan elämänpuuaiheeseen, joka on pitkän ja onnellisen elämän symboli. Sydän, tähti ja lintu ovat uskonnollisia rakkauden, uskon ja Pyhän Hengen vertauskuvia. Sitä mukaa kuin uskomukset ja symboliikka ovat vähentyneet, on muotteihin ilmaantunut myös uusia malleja. Nykyisin tehdään esimerkiksi piparkakkuautoja, -viuluja ja -muumeja.


title: Piparkakku

text: Piparkakun muodoilla on ollut myös poliittisia merkityksiä, esimerkiksi kun kansalliset tunnukset olivat kiellettyjä Unkarissa, siellä paistettiin vaakuna- ja kansallissankariaiheisia hunajakakkuja.


title: Piparkakku

text: Myllyn Paras järjesti vuonna 2011 Suomen ensimmäiset piparinleivonnan SM-kisat. Kisoissa palkittiin se, joka muotoilee, paistaa ja koristelee valmistaikinasta upeimman piparkakun. Ensimmäisen piparimestaruuden vei helsinkiläinen Sakari Kannosto, jonka piparissa joulupukki moottoripyöräili. Vuonna 2012 SM-voittajaksi selviytyi turkulainen Marika Löfgren, jonka sauna-teoksessa oli mm. piparihalkoja, -kiuas ja -saunakiulu. Vuoden 2013 voittaja raisiolainen Ninna Mäkinen valmisti keinuvan keinuhevosen. Vuonna 2014 kilpailun voitti kajaanilainen Sari Juntunen, jonka työssä oli yksityiskohtainen näkymä, jossa oli muun muassa leivinuuni, piparkakkupelti ja kaulin tuvanpöydällä. Vuonna 2015 voitti Linda Järvinen, joka kilpailutyö esitti puuhun rakennettua pientä taloa. Vuonna 2016 mestaruuden voitti Ella Ketola Kuopiosta. Hänen kilpailutyönsä esitti talvista maisemaa.


title: Piparkakkutalo

text: Piparkakkutalo on piparkakkutaikinasta rakennettu syötävä koriste, joka on suosittu etenkin jouluna. Piparkakkutalot voivat olla muodoltaan esimerkiksi mökkejä, linnoja tai kirkkoja. Piparkakkutalon osat muotoillaan aluksi taikinasta, paistetaan erilleen ja kootaan rakennuksen muotoiseksi kiinnittämällä ne toisiinsa sulatetun sokerin tai sokeriveden avulla. Talo voidaan koristella esimerkiksi makeisin, hedelmin, sokerivesikuorrutteella tai tomusokerilla. Piparkakkutalo pohjautuu saksalaisiin satuihin.


title: Piparkakkutalo

text: Piparkakkutaloperinne on paljon uudempi kuin piparkakut. Suomen ensimmäinen piparkakkutalo tehtiin Lucian päivän tienoilla vuonna 1919, minkä jälkeen tapa on yleistynyt. Piparkakkutalot ovat peräisin Saksasta, jossa Grimmin veljesten Hannu ja Kerttu -satu innosti kotileipureita tekemään jouluisin noita-akan mökkejä.


title: Lentäjä (elokuva)

text: Lentäjä ("The Aviator") on vuonna 2004 ensi-iltansa saanut Martin Scorsesen ohjaama yhdysvaltalainen elämäkerrallinen draamaelokuva lentäjä, insinööri ja elokuvatuottaja Howard Hughesista. Elokuvassa Hughesia näyttelee Leonardo DiCaprio. Elokuvan on käsikirjoittanut John Logan.


title: Lentäjä (elokuva)

text: Elokuva käsittelee Hughesin elämää aina 1920-luvun lopusta 1940-luvulle. Esiin nostetaan hänen romanssinsa Ava Gardnerin (Kate Beckinsale) ja Katharine Hepburnin (Cate Blanchett) kanssa sekä taistelu Pan Amin Juan Trippeä (Alec Baldwin) vastaan. Elokuvassa käsitellään myös Hughesin pakko-oireista häiriötä joka lopulta ajoi tämän tuhoon.


title: Lentäjä (elokuva)

text: Lentäjä oli vuoden 2005 Oscar-gaalassa ehdokkaana yhteentoista palkintoon, joista se voitti viisi: paras naissivuosa (Cate Blanchett), paras kuvaus, paras lavastus, paras leikkaus ja paras puvustus. Muut ehdokkuudet tulivat mm. sarjoissa paras elokuva, paras ohjaus ja paras miespääosa (DiCaprio).


title: Lentäjä (elokuva)

text: On vuosi 1914. Yhdeksänvuotias Howard Hughes (Jacob Davich) saa kylvyn äidiltään (Amy Sloan). Äiti varoittaa flunssaepidemian huolestuttamana poikaansa sairauksien vaaroista: ”Sinä et ole turvassa.” Howard alkaa pakonomaisesti pelätä sairauksia, mikä vaikuttaa suuresti hänen myöhempään elämäänsä.


title: Lentäjä (elokuva)

text: Kuluu 13 vuotta. Hughes (Leonardo DiCaprio) on perinyt valtavan omaisuuden, asuu Kaliforniassa ja on hyvin kiinnostunut elokuvien teosta ja lentämisestä. Hän aikoo ohjata elokuvan nimeltä "Hornan enkelit" vain 22-vuotiaana. Hän myös palkkaa Noah Dietrichin (John C. Reilly) pyörittämään Hughes Tools Companya hänen puolestaan.


title: Lentäjä (elokuva)

text: Hughes yrittää pakkomielteisesti kuvata "Hornan enkelit" mahdollisimman todenmukaisesti. Sen seurauksena elokuvan tekeminen kestää useita vuosia ja nielee valtavasti rahaa. Elokuva on viimein valmis vuonna 1929, jolloin myös ensimmäinen osittain puhuttu elokuva, "Jazzlaulaja", tulee ensi-iltaan. Hughes kuvaa "Hornan enkelit" uudestaan äänen kera, minkä seurauksena elokuvan valmistuminen vie vielä yhden vuoden ja maksaa 1,7 miljoonaa dollaria. Lehdistön epäluuloista huolimatta elokuvasta tulee suuri menestys. Hughes tuottaa myöhemmin myös elokuvat "Arpinaama" (1932) ja "The Outlaw" (1943).


title: Lentäjä (elokuva)

text: Hughes aloittaa suhteen näyttelijätär Katharine Hepburnin (Cate Blanchett) kanssa. He asuvat yhdessä, ja Hepburn auttaa Hughesia lievittämään tämän pahenevaa pakko-oireista häiriötä. Hughesin maineen kasvaessa hänet yhdistetään useisiin kauniisiin tähtösiin, minkä seurauksena Hepburn alkaa tuntea mustasukkaisuutta.


title: Lentäjä (elokuva)

text: Useista eri aktiviteeteistaan huolimatta Hughesin suurin intohimo on kuitenkin lentäminen. Hänestä tulee Trans World Airlinesin edeltäjän, Transcontinental & Western Airin (TWA), enemmistöosakas. Vuonna 1935 Hughes tekee koelennon H-1 Racerilla ja tekee uuden nopeusennätyksen, mutta joutuu tekemään pakkolaskun punajuuripeltoon. ”Olen planeetan nopein mies”, Hughes kehuskelee Hepburnille.


title: Lentäjä (elokuva)

text: Kolme vuotta myöhemmin Hughes lentää maailman ympäri neljässä päivässä rikkoen edellisen ennätyksen kolmella päivällä. Juan Trippe (Alec Baldwin), joka on kilpailevan Pan American Airlinesin johtokunnan puheenjohtaja, on vakaasti päättänyt estää Hughesia vaarantamasta yhtiönsä menestystä. Trippe saa ystävänsä, senaattori Owen Brewsterin (Alan Alda), esittelemään lakialoitteen kaupallisesta lentämisestä, joka antaisi Pan Amille monopolin kansainvälisen lentomatkustuksen saralla.


title: Lentäjä (elokuva)

text: Hepburn ja Hughes eroavat, kun Hepburn ilmoittaa rakastuneensa vastanäyttelijäänsä Spencer Tracyyn. Myös Hughes löytää itselleen pian uusia tyttöystäviä: ensin 15-vuotiaan Faith Domerguen (Kelli Garner) ja sitten näyttelijätär Ava Gardnerin (Kate Beckinsale).


title: Lentäjä (elokuva)

text: Hughes tekee sopimuksen Yhdysvaltain ilmavoimien kanssa kahdesta projektista: Hughes lupaa tehdä armeijalle vakoilijakoneen sekä valtavan joukkojenkuljetuskoneen, jolla armeija voi välttää sukellusveneiden muodostaman uhan. Vuoteen 1946 mennessä Hughes on saanut valmiiksi vain XF-11 -tiedustelukoneen ja jatkaa yhä H-4 Hercules -lentoveneen rakentamista.


title: Lentäjä (elokuva)

text: Hughesin pakko-oireinen häiriö pahenee: hän alkaa toistella lauseita ja pelätä pölyä ja basilleja. Vuoden 1946 heinäkuussa Hughes vie XF-11:en testilennolle. Yksi koneen moottoreista menee epäkuntoon, minkä seurauksena kone tekee pakkolaskun Beverly Hillsiin. Hughes toipuu hitaasti lähes kuolettavista vammoistaan. Vaikka H-4 Hercules -koneen tilaus on peruttu, Hughes jatkaa koneen kehittelemistä omilla rahoillaan. Kun Hughes saa potkut, hänelle kerrotaan, että hänen on tehtävä valinta tappiota tekevän TWA:n ja lentoveneensä väliltä. Hughes vastaa määräämällä Noah Dietrichin kiinnittämään TWA:n varat, jotta hän voisi jatkaa Herculesin kehittelemistä.


title: Lentäjä (elokuva)

text: Hughesta tulee yhä vainoharhaisempi, ja hän asentaa Gardnerin puhelinlinjoihin mikrofoneja voidakseen tarkkailla tätä. FBI tekee ratsian Hughesin omaan kotiin etsiäkseen todisteita siitä, että Hughes tienaa rahaa sodalla. Tapaus aiheuttaa Hughesille voimakkaan psykologisen trauman, kun FBI:n tutkijat käsittelevät hänen tavaroitaan ja tuovat likaa kaikkialle.


title: Lentäjä (elokuva)

text: Brewster kertoo Hughesille kahden kesken olevansa valmis luopumaan syytteistä, jos Hughes antaa tukensa hänen lakialoitukselleen ja myy TWA:n Trippelle. Hughes kieltäytyy päättäväisesti. Hughes vajoaa syvään masennukseen, sulkeutuu esityshuoneeseen ja eristäytyy vielä enemmän todellisesta maailmasta. Hepburn vierailee hänen luonaan ja yrittää tuloksetta nähdä hänet ja auttaa häntä. Kun myös Trippe vierailee Hughesin luona, Hughes vannoo suljetun oven läpi, ettei hän ikinä myy TWA:ta tälle. Niinpä Trippe määrää Brewsterin kutsumaan Hughesin senaatin tutkintaan. Trippe on varma, ettei Hughes ilmaannu paikalle lainkaan.


title: Lentäjä (elokuva)

text: Kun Hughes on elänyt eristyksissä kolme kuukautta, Ava Gardner vierailee hänen luonaan. Gardner sukii ja pukee Hughesin henkilökohtaisesti Brewsterin johtamaa kuulustelua varten. Monien yllätykseksi Hughes todella ilmaantuu tutkintaan. Uudelleen virkistynyt Hughes puolustautuu tehokkaasti Brewsterin syytöksiltä ja syyttää Trippeä senaattorin lahjomisesta. Hughes päättää puheensa julistamalla intohimoisesti, että hän on sitoutunut vakaasti saamaan H-4 -lentoveneen valmiiksi. Jos hän ei saa konetta lentämään, hän lupaa lähteä Amerikasta.


title: Lentäjä (elokuva)

text: Todistaakseen Brewsterille, ettei Hercules ole ollut ajanhukkaa, Hughes tekee testilennon itse. Lento onnistuukin hienosti. Sen jälkeen Hughes puhuu Dietrichille ja insinöörilleen, Glenn Odekirkille (Matt Ross), suunnitelmistaan tehdä TWA:lle suihkukone. Hughes vaikuttaa olevan viimein vapaa sisäisistä demoneistaan, mutta sitten hän alkaa toistella sanoja ”tulevaisuuden tie” yhä uudestaan ja uudestaan. Dietrich ja Odekirk piilottavat Hughesin nopeasti miestenhuoneeseen, minkä jälkeen Dietrich lähtee hakemaan lääkäriä. Yksin ollessaan Hughes näkee takauman itsestään äitinsä kylvettämänä pienenä poikana, joka päättää tekevänsä isona maailman suurimpia elokuvia ja tulevansa maailman rikkaimmaksi mieheksi.


title: Yuma (Arizona)

text: Yuma on kaupunki Arizonan osavaltiossa Yhdysvalloissa. Kaupungin väkiluku oli vuoden väestönlaskennassa 77 515. Yuma sijaitsee Arizonan lounaiskulmassa lähellä Kalifornian ja Meksikon rajaa.


title: Pribilofsaaret

text: Pribilofsaaret tai "Pribylovinsaaret" (, joskus myös "Fur Seal Islands") on Yhdysvalloille kuuluva vulkaaninen saariryhmä Beringinmeressä. Alaskan osavaltioon kuuluva 200 km² kokoinen saariryhmä sijaitsee noin 450 km Alaskan mantereesta. Saarilla asuu noin 700 ihmistä, jotka ovat keskittyneet St. Paulin ja St. Georgen kaupunkeihin, jotka sijaitsevat samannimisillä saarilla.


title: Pribilofsaaret

text: Saaret löydettiin vuonna 1767, ja vuonna 1788 niillä vieraili venäläinen merenkulkija Gavriil Pribylov, jonka mukaan saariryhmä on saanut nimensä. Pribylov huomasi saarelle kiima-aikaan kerääntyvät turkishylkeet (pohjanmerikarhu, "Callorhincus ursinus"), joiden ansiosta saarista tuli myöhemmin kuuluisia.


title: Pribilofsaaret

text: Vuonna 1867 saariryhmä siirtyi Alaskan mukana Venäjältä Yhdysvalloille. Vuosina 1870−1890 Yhdysvaltain hallitus vuokrasi saaria Alaska Commercial Company -yhtiölle. Vuodet 1890−1910 North American Commercial Company -yhtiöllä oli monopoli saarien turkispyyntiin. Tämä aiheutti alueen hyljekannan huomattavan supistumisen.


title: Pribilofsaaret

text: Vuoden 1966 "Fur Seal Act" (”turkishyljelaki”) kielsi turkishylkeiden pyynnin Pribilofsaarilla muilta kuin alkuperäiskansoilta.


title: Pribilofsaaret

text: Saaret tunnetaan nykyisin lintubongareiden paratiisina. Niillä elää noin 240 lajia, joista monia ei tavata muualla Pohjois-Amerikassa.


title: Yuma

text: Yuma viittaa seuraaviin:


title: Shumagininsaaret

text: Shumagininsaaret () on 20 saaren muodostama ryhmä Alaskan mantereen eteläpuolella. Suurimmat saaret ovat Unga Island, Popof Island ja Nagai Island. Alueella asuu muun muassa aleutteja. Suurimmassa kaupungissa Sand Pointissa on vajaa 900 asukasta. Saaret on nimetty Vitus Beringin vuoden 1741 retkikunnan mukana olleen ja sillä keripukkiin kuolleen merimiehen Nikita Šumaginin mukaan.


title: Skandinavismi

text: Skandinavismi on 1800-luvulla syntynyt ajatus kaikkien skandinaavien yhtymisestä yhden ja saman valtion alaisuuteen. Tanskan, Ruotsin ja Norjan samankaltaisen kulttuuriperinnön ja kielen sekä yhteisen historian ajateltiin mahdollistavan niiden yhdistymisen. Esimerkiksi Kalmarin unionin aikoihin 1300- ja 1400-luvuilla Skandinavian mailla oli ollut yhteinen hallitsija. Poliittinen skandinavismi romahti 1860-luvulla Tanskan-Preussin sotaan Ruotsin kieltäydyttyä auttamasta Tanskaa muuten kuin vapaaehtoisjoukoilla. Skandinavismin perinne on säilynyt pohjoismaisen kulttuuriyhteistyön muodossa.


title: Manitobajärvi

text: Manitobajärvi () on laaja, pinta-alaltaan 4 624 km² järvi Pohjois-Amerikan keskiosissa, Manitoban provinssissa Kanadassa. Järvi sijaitsee noin 75 kilometriä luoteeseen provinssin pääkaupungista Winnipegistä.


title: Manitobajärvi

text: Epäsäännöllisen muotoinen, noin 200 kilometriä pitkä ja noin 45 kilometriä leveä järvi on pienin kolmesta suuresta Manitoban järvestä; toiset kaksi ovat Winnipegjärvi ja Winnipegosisjärvi. Järvet ovat muodostuneet esihistoriallisen Agassiz-jääjärven vetäytyessä. Manitobajärvessä sijaitsee suuri saari, jossa on järvi: tässä järvessä on myös saaria.


title: Manitobajärvi

text: Manitobajärveen laskevat Winnipegosisjärven lisäksi Waterhenjoki, ja järvi laskee koilliseen Winnipegjärveen Dauphinjoen kautta: täten Manitobajärvi on osa Nelsonjoen valuma-aluetta.


title: Manitobajärvi

text: Järven eteläisin kärki sijaitsee 24 kilometriä pohjoiseen Portage la Prairien kaupungista. Eteläinen ranta on suoaluetta, joka tunnetaan nimellä "Delta Marsh"; se on Pohjois-Amerikan suurimpia vesijättösoita. Alue on tärkeä muuttolintujen levähdysalue. Järvi oli aiemmin tärkeä kaupalliselle kalastukselle, mutta nykyään siellä kalastetaan ammattimaisesti vain talvisin.


title: Manitobajärvi

text: Järven rannalla sijaitseviin asutuskeskuksiin kuuluvat mm. Fairford, Steep Rock, St. Laurent ja Amaranth.


title: Manitobajärvi

text: Assiniboine-intiaanien asuttaman järven teki euroopplaisille tunnetuksi ranskalainen turkiskauppias Pierre La Vérendrye vuonna 1738, joka antoi järvelle nimeksi "Lac des Prairies" ("Preerian järvi"). Myöhemmin järvi toimi osana Hudson's Bay Companyn turkiskauppareittejä.


title: Manitobajärvi

text: Järven nimi on perua cree-intiaanien antamasta nimestä "manitou-wapow" tai ojibwa-intiaanien käyttämästä muodosta "manitou-bah", jotka molemmat tarkoittavat "Suuren Hengen, Manitoun, salmea". Tällä intiaanit tarkoittivat kapeaa salmea järven keskiosassa, nykyisissä kartoissa paikan nimi on The Narrows.


title: Manitobajärvi

text: Useiden vuosien ajan on väitetty, että järvessä asustaa samanlainen järvihirviö kuin Loch Nessin hirviö tai Ogopogo. Hirviön nimeksi onkin annettu Manipogo.


title: Manipogo

text: Manipogo on väitetty järvihirviö, joka huhupuheiden mukaan elää Kanadassa, Manitoban Manitobajärvessä. Hirviötä on kuvattu suurikokoiseksi ja mustaksi käärmeeksi tai ankeriaaksi, ja sillä kerrotaan olevan selässään yhdestä kuuteen kyttyrää tai kohoumaa. Hirviöhavaintoja tästä merikäärmeen kaltaisesta olennosta on tehty karkeasti arvioiden vuodesta 1900 lähtien. Elokuussa 1962 kaksi kalastajaa sai otettua siitä valokuvan. Kuvassa olion vartalo on osittain taipunut kaarelle ylöspäin. Kalastajien kertoman mukaan sen pituus oli vähintään 3,5 metriä.


title: David Brewster

text: Sir David Brewster (11. joulukuuta 1781 – 10. helmikuuta 1868) oli skotlantilainen tutkija ja kirjoittaja. Hän on tunnettu erityisesti valoa koskevista tutkimuksistaan sekä kaleidoskoopin keksimisestä.


title: David Brewster

text: Brewster syntyi Jedburghissa. 12-vuotiaana poika lähetettiin Edinburghin yliopistoon tavoitteena hankkia tuleva elinkeino pappissäädyssä. Brewster oli kuitenkin jo osoittanut kiinnostusta luonnontieteisiin. Hän suoritti loppuun teologiset opintonsa, mutta eräs hänen opiskelutovereistaan houkutteli Brewsterin tutkimaan valon diffraktiota.


title: David Brewster

text: Brewsterin tutkimuskohteita olivat erityisesti valon polarisoituminen taittumisen ja heijastumisen seurauksena sekä valon absorptio. Suurelle yleisölle hän tuli tunnetuksi, kun hän noin vuonna 1815 keksi kaleidoskoopin, josta pian tuli suosittu laite. Hän kehitti myös stereoskoopin tekniikkaa ja paransi Ison-Britannian majakoita. Kirjalliset työnsä hän aloitti vuonna 1799 kirjoittamalla säännöllisesti Edinburghin sanomalehteen. Myöhemmin hän toimitti useitakin tieteellisiä lehtiä ja osallistui tietosanakirjojen toimitustyöhön. Brewster kirjoitti muun muassa "Encyclopædia Britannicaan" optiikkaan ja sähkömagnetismiin liittyviä artikkeleja. Tämän lisäksi hän julkaisi useita omia teoksia.


title: David Brewster

text: Brewsterin tutkimustapa oli ennen kaikkea empiirinen eli kokeisiin ja havaintoihin perustuva. Hän ei kehittänyt valon luonteen selittävää teoriaa, vaikka valon aalto- ja hiukkasluonteen välinen taistelu kävi hänen elinaikanaan kuumana.


title: Foxsaaret

text: Foxsaaret () on saariryhmä, joka on osa Aleuttien saaristoa Alaskassa Tyynellämerellä. Foxsaaret on lähimpänä Pohjois-Amerikan mannerta ja on sen Alaskan niemimaata sijaitseva saariryhmä Aleuteilla.


title: Foxsaaret

text: Aleutit asuttivat saaria vuosisatoja. Ensimmäiset eurooppalaiset kävivät saarilla vuonna 1741, jolloin Venäjän laivaston palkkaama tanskalainen merenkulkija Vitus Bering etsi uusia alueita Venäjän turkispyynnin tarpeisiin.


title: Foxsaaret

text: Saariryhmän suurimmat saaret (lännestä itään) ovat Amuchta, Unaska, Uluga, Umnak, Amaknak, Unalaska, Akutan, Akun, Unimak ja Sannak.


title: Foxsaaret

text: Saariryhmän englanninkielinen nimi Fox Islands on käännös venäläisten turkiskauppiaiden ja tutkimusmatkailijoiden sille 1700-luvulla antamasta nimestä Лисьи острова, "Lisji ostrova" ("Kettusaaret").


title: Pyhä vuori

text: Vuoria on pidetty monissa uskonnoissa pyhinä siksi, että ne ovat lähellä taivasta tai ikään kuin maan ja taivaan välissä. Vuorelle kiipeäminen vienyt ihmisiä lähemmäksi taivasta, joka on jumalien todellisuus. Esimerkiksi Vanhassa testamentissa kristinuskon Jumala antoi Siinain vuorella Moosekselle kymmenen käskyä. Myös joidenkin vuorten vulkaaninen toiminta on herättänyt kunnioitusta. Vuori on voitu kokea jopa maailmanpylvääksi, joka kannattaa taivasta ja yhdistää sen maahan. Vuori on voitu ajatella maailman keskukseksi. Pyhille vuorille viedään uhrilahjoja tai niillä käydään hakemassa uskonnollisia kokemuksia. Pyhä vuori voi olla seudun vuorista suurin tai näyttävin, mutta ei välttämättä. Se voi olla myös erikoisen muotoinen, eri kivilajia kuin muut tai huomiota herättävässä paikassa. Vuoren pyhyys voi johtua myös siellä tapahtuneesta asiasta (todesta tai legendasta), esimerkiksi Neitsyt Marian väitetään käyneen Athos-vuorella. Saattaa tosin olla, että joskus paikkaa on ensin kunnioitettu ja sitten kehitetty tätä kunnioitusta tukeva legenda.Pyhiä vuoria ovat vastanneet alueilla, joilla ei ole korkeita vuoria, pienemmät mäet, tunturit ja vaarat. Lapissa saamelaiset ovat pitäneet useita tuntureita pyhinä, muun muassa Haltia ja Saanaa. Suomessa melko pieniäkin mäkiä on pidetty pyhinä. Tällainen on ollut esimerkiksi Koli. Kolilla on käyty uhraamassa vuorenhaltijoille. Kansalaisen karttapaikan mukaan Suomessa on kaksikymmentä Pyhävuori, -mäki tai -kallio -nimistä kohoumaa.


title: Analyyttinen geometria

text: Analyyttinen geometria on geometrian osa-alue, joka soveltaa geometristen ongelmien ratkaisemiseen matemaattista analyysiä ja algebraa. Geometriset ongelmat saadaan muutettua algebrallisiksi yhtälöiksi ottamalla käyttöön ns. karteesinen koordinaatisto. Koordinaatiston otti käyttöön ranskalainen René Descartes (Cartesius) vuonna 1637 teossarjassaan, jonka osat olivat Metodin esitys, Optiikka ja Meteorologia sekä analyyttisen geometrian perusteet sisältänyt tutkielma Geometria (). Teoksen ansiosta Descartesia pidetään nykyisin analyyttisen geometrian perustajana.


title: Analyyttinen geometria

text: Koordinaatiston avulla tasogeometriassa jokainen piste voidaan kuvata kahden ja avaruusgeometriassa kolmen muuttujan avulla. Näiden muuttujien arvoja sanotaan ko. pisteen koordinaateiksi.


title: Analyyttinen geometria

text: Analyyttisen geometrian perusobjekteja pisteiden ohella ovat suorat ja erilaiset kartioleikkaukset (ympyrä, ellipsi, paraabeli ja hyperbeli). Suorat voidaan kuvata ensimmäisen ja kartioleikkaukset toisen asteen yhtälöillä.


title: Analyyttinen geometria

text: Lineaaristen ongelmien käsittelyyn erittäin käyttökelpoisen työkalun tarjoaa matriisilaskenta.


title: Analyyttinen geometria

text: Karteesisten koordinaatistojen käyttöönotto on merkittävällä tavalla vaikuttanut mm. mekaniikan, sähköopin ja niihin perustuvien insinööritieteiden kehitykseen, ja siten koko länsimaisen teknistieteellisen sivistyksen muodostumiseen.


title: Pauliine Koskelo

text: Pauliine Koskelo (o.s. Järvelä; s. 22. kesäkuuta 1956 Salo) on Euroopan ihmisoikeustuomioistuimen suomalainen tuomari (2016–). Koskelo toimi korkeimman oikeuden presidenttinä vuosina 2006–2015.


title: Pauliine Koskelo

text: Koskelo valmistui oikeustieteen kandidaatiksi Helsingin yliopistosta vuonna 1979 ja sai varatuomarin arvon vuonna 1985. Hänet vihittiin Helsingin yliopiston oikeustieteellisen tiedekunnan kunniatohtoriksi toukokuussa 2010.


title: Pauliine Koskelo

text: Koskelo toimi oikeusministeriön lainvalmisteluosastolla lainsäädäntöneuvoksena 1985–1995 ja osallistui muun muassa yrityssaneerauslain ja yksityishenkilöiden velkajärjestelystä annetun lain valmisteluun sekä kuluttajasuojalain ja osakeyhtiölain uudistustyöhön. Vuodet 1995–2000 Koskelo työskenteli Euroopan investointipankissa Luxemburgissa oikeudellisen pääyksikön yksikönjohtajana, apulaisjohtajana ja viimeksi johtajana.


title: Pauliine Koskelo

text: Koskelo nimitettiin korkeimman oikeuden jäseneksi 1. heinäkuuta 2000 alkaen. Joulukuussa 2005 tasavallan presidentti Tarja Halonen nimitti hänet korkeimman oikeuden presidentiksi ensimmäisenä naisena. Koskelo aloitti tehtävässä vuoden 2006 alussa. Koskelo oli tehtävään nimitettäessä KKO:n jäsenistä iältään nuorin. Koskelo toimi vuoden 2013 alkuun saakka tuomarinvalintalautakunnan puheenjohtajana. Vuoden 2016 alusta Koskelo siirtyi Euroopan ihmisoikeustuomioistuimen tuomariksi. Hän seurasi tehtävässä Päivi Hirvelää, joka puolestaan siirtyi korkeimman oikeuden jäseneksi.


title: Pauliine Koskelo

text: Presidenttiaikanaan Koskelo osallistui aktiivisesti Suomen oikeuslaitoksesta käytävään julkiseen keskusteluun. Marraskuussa 2013 hän kuvaili poliitikkoja heikoiksi ja neuvottomiksi oikeuslaitoksen uudistajiksi. Vuonna 2011 Koskelo arvosteli eduskunnan perustuslakivaliokuntaa sen vastustaessa korkeimman oikeuden päätöstä yksityisen pysäköinninvalvonnan laillisuudesta.


title: Pauliine Koskelo

text: Huhtikuussa 2014 Yle kertoi Koskelon lähestyneen kansanedustajia useilla sähköpostiviesteillä, jotka koskivat myös vireillä olevia lainsäädäntöasioita. Tilanne oli ongelmallinen, sillä tuomiovallan edustajien ei tulisi puuttua lakia säätävän tahon eli eduskunnan toimintaan. Koskelo itse kommentoi kyseen olleen vain yleisen materiaalin ja lisätietojen välittämisestä. Koskelon toiminnasta tehtiin kaksi kantelua oikeuskanslerille, jonka mukaan Koskelo ei kuitenkaan pyrkinyt viesteillään painostamaan kansanedustajia.


title: Pauliine Koskelo

text: Koskelon ensimmäinen puoliso vuosina 1976–1983 oli Jyrki Koskelo ja toinen puoliso vuodesta 1987 on entinen kuluttaja-asiamies Gerhard af Schultén.


title: Föhntuuli

text: Föhntuuli on lämmin ja kuiva tuuli, joka syntyy kostean ilmavirtauksen ylitettyä vuoriston ja menetettyä kosteutensa.


title: Föhntuuli

text: Yleensä ilma jäähtyy kun paine alenee. Mutta kun "kostea" ilma nousee vuoren rinnettä ylöspäin, ilma ei enää pysty sisältämään samaa vesimäärää kuin ennen, joten syntyy sadetta. Tämä tiivistyminen vapauttaa lämpöä ja näin estää ilmaa jäähtymästä. Kun nyt tuuli (ilma) on ylittänyt vuoren ja laskeutuu alaspäin, sen paine kasvaa, joten (ilman)lämpötila kasvaa.


title: Föhntuuli

text: Föhn voi lämmittää ilmaa jopa 30 °C.


title: Föhntuuli

text: Föhn-ilmiössä on aina orografinen (vuoreen liittyvä) sade vuoriston tuulenpuolella. Föhniä selittää kaksi fysiikan lakia: kaasu lämpenee paineen kasvaessa, ja veden tiivistyminen vesihöyrystä nesteeksi vapauttaa energiaa.


title: Föhntuuli

text: Kun ilmavirtaus kulkee vuorenrinnettä ylöspäin, ilman paine laskee ja lämpötila pyrkii laskemaan. Jos kuitenkin ilma on kosteaa, muodostuu tiivistymistä (sumukammioilmiö) ja sadetta. Tiivistymisessä vapautuu lämpöenergiaa, joka estää nousevan ilman lämpötilan laskua. Ylitettyään vuoren huipun alaspäin virtaavan, jo ennestään lämpimän ilman lämpötila nousee (10 astetta korkeuskilometriä kohti) paineen kasvusta johtuen.


title: Föhntuuli

text: Föhnalueilla nähdään usein vuorten lähellä mantelipilviä.


title: Föhntuuli

text: Ilmiötä kutsutaan Alpeilla föhniksi, Kalliovuorilla "chinook"iksi. Föhn tunnetaan myös nimillä "zonda", "diablo", "wiatr halny" ja "Santa Ana". Suomessa sitä havaitaan Pohjanmaalla ja Länsi-Lapissa Skandien vuoriston aiheuttamana. Föhn-tuuli on Suomessa keväälle tyypillinen sääilmiö ja vähentää pilvisyyttä. Pohjois-Amerikassa chinook-tuulia havaitaan Kanadan preerialla ja Yhdysvaltojen suurilla tasangoilla. Kanadassa usein chinook-tuulia esiintyy Lethbridgessä, Albertan provinssissa, mutta myös Calgaryssa ne ovat yleisiä. Yhdysvalloissa föhn-tuulia esiintyy Montanassa, mutta myös Coloradon Denverissä.


title: Föhntuuli

text: AEG-yhtiö rekisteröi hiustenkuivaajalle 1908 nimityksen "Fön" (myöhemmin Foen), joka perustui juuri lämpimän tuulen saksankieliseen Föhn-nimeen. Tästä tavaramerkistä on useissa kielissä syntynyt kädessä pidettävän hiustenkuivaajan yleisnimi, suomessa "fööni".


title: Chinook

text: Chinook voi tarkoittaa ainakin seuraavia asioita:


title: Churchill (Kanada)

text: Churchill on kaupunki Hudsoninlahden rannalla pohjoisessa Manitobassa Kanadassa. Kaupunki sijaitsee kahden alueen rajamailla: etelässä leviävät laajat, lähes koskemattomat boreaaliset havumetsät, ja pohjoisessa avautuu arktinen tundra. Kaupungin väkiluku on 923 (2006) ja väkiluku on nopeassa laskussa: edellisessä laskennassa vuonna 2001 väkiluku oli 963 ja 1 028 vuonna 2000. Kaupunki tunnetaan paitsi Kanadan keskilännen ainoana valtamerisatamana, myös jääkarhuistaan, jotka vaeltavat syksyisin sisämaasta lahden rannoille. Churchill on saanut lempinimekseen "Polar Bear Capital of the World" ("Maailman jääkarhupääkaupunki").


title: Churchill (Kanada)

text: Alueella on asunut ja metsästänyt useita arktisia kansoja. Thule-kansa siirtyi alueelle lännestä noin vuonna 1000, ja myöhemmin kehittyivät nykyiseksi inuit-kulttuuriksi. Dene-kansan jäsenet saapuivat alueelle noin vuonna 500 pohjoisesta. Ennen eurooppalaisten saapumista alueella asusti lähinnä Chipeywan-intiaaneja.


title: Churchill (Kanada)

text: Eurooppalaiset saapuivat alueelle 1600-luvun lopulla. Ensimmäinen pysyvä asutuskeskus oli vuonna 1717 Churchilljoen suulle rakennettu hirsilinnake, joka oli osa Hudson's Bay Companyn laajaa turkiskauppa-aluetta. HBC hallitsi pohjoisen alueen liiketoimintaa, ja yhtiön keskus oli York Factoryn kylässä Churchillin eteläpuolella.


title: Churchill (Kanada)

text: Churchillin kaupunki sai nimensä HBC:n johtajan, Marlborough’n ensimmäisen herttuan John Churchillin mukaan. Vuonna 1741 valmistui kivilinnake Prince of Wales Fort, joka korvasi Churchilljoen suulle rakennetun hirsilinnoitteen. Ranskalaiset sotilaat valtasivat linnoituksen laukaustakaan ampumatta vuonna 1782 ja hävittivät sen. Uusi linnake rakennettiin lyhyen matkan päähän ylävirtaan. Linnakkeen toiminta keskittyi pääasiassa kaupankäyntiin alkuperäiskansojen kanssa. Linnake sijaitsi suhteellisen kaukana HBC:n ja sen kilpailijan North West Companyn varsinaisista kiistanalaisista kauppa-alueista, joten sen merkitys kauppasodan suhteen jäi vähäiseksi. Kuitenkin linnake tarjosi tasaisen, muttei järin tuottoisan turkistuotannon lähteen.


title: Churchill (Kanada)

text: Turkiskaupan hiipumisen ja maanviljelyn lisääntymisen välisenä aikana kaukainen ja maantieteellisesti eristäytynyt Churchillin kaupunki oli useaan otteeseen kadota kartalta. Vuosikymmenien turhautuminen Canadian Pacific Railwayn monopoliin ja myöhemmin Canadian National Railwayn turhiin lupauksiin, Kanadan läntiset aluehallinnot muodostivat koalition rautatien rakentamiseksi Winnipegistä Churchilliin. Hudson Bay Railway -rautatien rakentaminen kesti kuitenkin erittäin kauan aikaa, ja rautatie Churchilliin valmistui vasta 1929. Kun rautatie valmistui, kesti vielä useita vuosia ennen kuin liikennemäärät alkoivat kasvaa. Ensimmäinen Churchillin tullin läpi matkustanut henkilö oli Grant MacEwan, joka saapui laivalla Isosta-Britanniasta matkallaan kotiin vuonna 1932. Muut matkustajat matkalla Kanadan keskilänteen saapuivat St. Lawrencen kautta.


title: Churchill (Kanada)

text: Churchillin alueella Fort Churchillissä sijaitsi myös Churchill Rocket Research Range joka oli osa kanadalais-yhdysvaltalaista ilmakehäntutkimusohjelmaa. Suositun Black Brant -luotainrakettiperheen ensimmäinen raketti laukaistiin sieltä 1956 , ja keskus jatkoi toimintaansa aina vuoteen 1984 saakka. Tutkimuskeskuksen alueella toimii nykyisin Churchill Northern Studies Centre, joka keskittyy arktisiin tutkimuksiin.


title: Churchill (Kanada)

text: Churchill on suosittu luontomatkailun ja arktisen tutkimuksen kohde. Matkailijat voivat turvallisesti katsella jääkarhuja "tundra buggystä", erikoisvalmisteisista linja-autoista. Lokakuu sekä marraskuun alku ovat matkailun kulta-aikaa, sillä silloin jääkarhut ilmaantuvat kaupungin laitamille odottelemaan Hudsoninlahden jäätymistä. Kun lahti jäätyy, karhut vaeltavat pohjoiseen pyydystämään hylkeitä. Churchillin vesialueilla järjestetään kesäisin myös valasretkiä.


title: Churchill (Kanada)

text: Talven tultua meri jäätyy ensin Churchillin edustalla, koska Churchill- ja Sealjoet kuljettavat suolavetiseen lahteen suuria määriä makeaa vettä. Myös alueen vallitsevat tuulet ajavat jäätä Churchillin suunnalle. Tämän vuoksi Churchillin satama on suljettuna suurimman osan vuodesta, mutta satama on käytännöllisin ja halvin reitti saada keskilännen vilja maailmanmarkkinoille, sillä laivakuljetus Churchillistä maksaa vähemmän kuin viljan kuljettaminen rautateitse Atlantin satamiin. Yhdysvaltain ja Kanadan välinen etelään suuntautuva kauppa maiden rajalla on toinen este pohjoisen Churchillin nousemiselle tärkeäksi vientisatamaksi. Tämän vuoksi kaupungin pääelinkeinona on jo pitkän aikaa säilynyt matkailu.


title: Churchill (Kanada)

text: Churchillin rautatieasema on Hudson Bay Railwayn pohjoinen päätepiste, käytännöllinen lenkki kanadalaisen viljan viennissä Euroopan markkinoille. Churchillin satama on Kanadan ainoa oikea merisatama Pohjoiselle jäämerelle. Lentoreitit ja rautatie ovat ainoat linkit muuhun Kanadaan, sillä Churchilliin ei johda autoteitä. Kaupungin kaakkoispuolella sijaitsee Churchillin lentoasema. Nunavutin territorion senaattori on ehdottanut, että Rankin Inletin ja Churchillin välille rakennettaisiin miljardi dollaria maksava maantie alueen kulkuyhteyksien kehittämiseksi.


title: Nazran

text: Nazran () on kaupunki Ingušian tasavallassa, Venäjän Pohjois-Kaukasiassa. Nazran on Ingušian suurin kaupunki ja se oli Ingušian pääkaupunki vuoteen 2002 asti. Tuolloin maanteiste 9 kilometriä kaupungin eteläpuolella sijaitsevasta Magasista tehtiin uusi pääkaupunki. Vuonna 2010 Nazranin väkiluku oli 93 335. Pohjois-Kaukasian halkova rautatie (osuus Beslan–Grozny) ja samansuuntainen valtatie M29 kulkevat kaupungin kautta.


title: Nazran

text: Kesäkuun 21.–22. välisenä yönä 2004 kaupunkiin hyökkäsi suuri joukko tšetšeeni- ja inguušikapinallisten Kaukasian rintaman taistelijoita. Taisteluissa kuoli viranomaisten mukaan 88, enimmäkseen poliisin, FSB:n ja rajavartiojoukkojen edustajia. Kuolleiden joukossa olivat sisäministeri Abukar Kostojev, terveysministeri, pääsyyttäjä sekä YK-virkailija. Sisäministeriön rakennus ja juna-asema poltettiin.


title: Nazran

text: Heinäkuussa 2009 turvallisuusviranomaiset tappoivat kahdeksan ignuušikapinallista kaupungin lähistöllä. Seuraavan kuukauden aikana, 17. elokuuta 2009 kaupungissa ajettiin räjähteillä lastattu kuorma-auto pääpoliisiasemalle, jonka räjähdys tuhosi täysin. Tekijäksi ilmoittautui Riyadus Salikhiin -ryhmittymä.


title: Juri Sedyh

text: Juri Georgijevitš Sedyh (, s. 11. kesäkuuta 1955 Novotšerkassk) on moukarinheittäjä, kolminkertainen Euroopan mestari, kaksinkertainen olympiavoittaja, maailmanmestari ja maailmanennätysmies. Kansainvälisellä tasolla Sedyh edusti Neuvostoliittoa.


title: Juri Sedyh

text: Sukujuuriltaan Sedyh on Donin kasakoiden jälkeläinen. Hän, kuten niin moni muukin moukarinheittäjä, ajautui lajin pariin sattumalta. Alun perin hänestä piti tulla uimari. Kuitenkin 12-vuotiaana pelatessaan Nikopolin kaupungissa, jonne hän oli vain vähän aikaa sitten muuttanut, jalkapalloa, lensi pallo läheiselle yleisurheilukentälle. Sedyh meni hakemaan palloa, mutta oli saada moukarin päähänsä. Valmentaja Vladimir Votnikin tultua nuhtelemaan Sedyhiä, oli hän tiedustellut mikä oli tuo esine, jonka alle hän oli jäädä. Saatuaan vastauksen kysymykseensä, heräsi hänessä itsessään halu kokeilla lajia. Vaikka ensimmäisessä heittoyrityksessään hän sotkeutuikin omiin jalkoihinsa, oli hän seuraavana päivänä jo Votnikin koulussa harjoittelemassa.


title: Juri Sedyh

text: Sittemmin Sedyh muutti Kiovaan ja vanhan moukarilegendan Anatoli Bondartšukin oppiin. Hän harjoitteli tunnollisesti, mutta opiskeli myös siinä sivussa. Harjoittelu tuotti tulosta, ja 16-vuotiaana vuonna 1971 hän heitti jo tuloksen 57,02. Kehitys jatkui lupaavana ja nopeana – 1972: 62,69, 1973: 69,04 (nuorten maailmanennätys), 1974: 70,49 (nuorten maailmanennätys), ja 1975: 75,00. 1973 Sedyh voitti nuorten EM-kultaa tuloksella 67,32, mikä oli kolme metriä pitempi heitto kuin hopealle sijoittuneella kilpailijalla.


title: Juri Sedyh

text: Vuonna 1976 Sedyh heitti 12. toukokuuta Prahassa uuden oman ennätyksensä lukemiin 78,86. 24. kesäkuuta Kiovassa hän voitti ensimmäisen Neuvostoliiton mestaruutensa. Saman vuoden Montrealin olympialaisten moukarikilpailu oli erityisen kovatasoinen, sillä kuusi heittäjää ylitti 74 metriä. Tuolloin 20-vuotias Sedyh heitti toisella heitollaan tuloksen 77,52, mikä riitti kultamitaliin. Myös kaksi muuta mitalia menivät Neuvostoliiton heittäjille, Aleksei Spiridonoville ja Sedyhin oppi-isälle Bondartšukille.


title: Juri Sedyh

text: 1978 EM-kisoissa Tšekkoslovakian Prahassa suurimmat ennakkosuosikit olivat kaksi aikaisemmin kaudella 80 metriä ylittäneet Saksan liittotasavallan Karl-Hans Riehm ja Neuvostoliiton kirgiisi, tuolloin jo 15 vuoden uran tehnyt Boris Zaitšuk. Sedyh oli maailmanlistalla kolmantena tuloksella 79,76. Kuitenkin Prahassa Sedyh kiskaisi ensimmäisellä heitollaan lukemat 77,28, eikä siihen kukaan kyennyt vastaamaan. Itä-Saksan 19-vuotias tulokas Roland Steuk pääsi viimeisellä heitollaan neljän sentin päähän. Riehm sai lopulta pronssia (77,02) ja Zaitšuk jäi kuudenneksi.


title: Juri Sedyh

text: 16. toukokuuta 1980 Neuvostoliiton moukarikaartin kevätkilpailuissa Leselidzessä nähtiin mielenkiintoinen näytelmä, kun Sedyh heitti uuden maailmanennätyksen 80,38. Hetkeä myöhemmin 23-vuotias virolainen Jüri Tamm pani paremmaksi ja heitti moukarin lukemiin 80,46. Tämä ei kuitenkaan Sedyhille riittänyt, vaan vielä samassa kilpailussa kahta heittokierrosta myöhemmin hän tempaisi 80,64. Jotakin Neuvostoliiton moukarinheiton tuolloin kovasta tasosta kertoo se, että jo kahdeksan viikkoa myöhemmin Sergei Litvinov rikkoi Sedyhin ennätyksen tuloksella 81,66. Länsi-Saksa boikotoi Moskovan olympialaisia, eikä Riehm ollut mukana. Sedyh laittoi jälleen kerran ensimmäisellä heitollaan muille luun kurkkuun, tällä kertaa uudella ME-tuloksella 81,80. Jälleen kisa myös päättyi Neuvostoliiton kolmoisvoittoon, kun Litvinov otti hopeaa tuloksella 80,64 ja Tamm pronssia heitettyään 78,96.


title: Juri Sedyh

text: 1982 EM-kisoihin Ateenaan lähti suurimpana ennakkosuosikkina Sergei Litvinov, joka oli saman vuoden kesäkuussa parantanut Sedyhin maailmanennätystä yli kahdella metrillä lukemiin 83,98. Ateenassa Sedyh kuitenkin repäisi ensimmäisellä kierroksella jälleen sellaisen heiton, 81,55 metriä, etteivät muut kyenneet siihen vastaamaan, ja saavutti hän näin jo toisen Euroopan mestaruutensa. Myös kahdeksan muuta miestä tuloslistan kärkipäästä heitti parhaansa ensimmäisellään. Jälleen myös palkintokoroke oli vain Neuvostoliiton heittäjien miehittämä, kun leningradilainen Igor Nikulin sai hopeaa (79,44) ja Litvinov pronssia (78,66).


title: Juri Sedyh

text: Myös kautta aikain ensimmäisissä yleisurheilun maailmanmestaruuskisoissa 1983 Helsingissä kaikki odottivat Sedyhiltä šokkiheittoa ensimmäisellä kierroksella. Näin ei kuitenkaan käynyt, vaan heitto jäi alle 80 metriin. Hänen neljännen kierroksen heittonsa 80,94 metriä riitti hopeaan. MM-kultaa voitti aikaisemmissa arvokisoissa hermoillut Litvinov ensimmäisen kierroksen heitollaan 82,68.


title: Juri Sedyh

text: 1984 kesäolympialaisissa Kalifornian Los Angelesissa Sedyh ei itäblokin maiden boikotin takia päässyt kilpailemaan kolmannesta peräkkäisestä olympiakullastaan.


title: Juri Sedyh

text: 1986 EM-kisoissa Stuttgartissa Sedyh palasi jälleen voittajaksi. Kilpailussa hän heitti uuden, vielä tänäkin päivänä voimassa olevan maailmanennätyksen 86,74 metriä. Litvinov jäi hopealle tasan metrin päähän. Neuvostoliiton kolmoisvoiton varmisti Igor Nikulin tuloksella 82,20. 1988 Soulin olympiakisoissa hän saavutti hopeaa Litvinovin voittaessa.


title: Juri Sedyh

text: 1991 MM-kisoissa Tokiossa Sedyh palasi jälleen kultakantaan ja varmisti itselleen sen viimeisen jäljellä olleen kansainvälisen arvokilpailun kultamitalin, jota hänellä ei vielä ollut. Voitto tuli tuloksella 81,70.


title: Juri Sedyh

text: Aktiiviaikoinaan Sedyhin mitat olivat 187 senttimetriä ja 112 kiloa. Hän meni naimisiin 1980 Moskovan kisojen 100 metrin juoksun olympiavoittajan Ljudmila Kondratjevan kanssa, mutta liitto päättyi myöhemmin eroon.


title: Keravan mieslaulajat

text: Keravan mieslaulajat (KML) on eteläsuomalainen mieskuoro, joka on perustettu vuonna 1928. Kuorossa on noin 50 laulajaa ja vuosittain 3-5 omaa suurta konserttia. Kuoro esiintyy näiden lisäksi myös erilaisissa tilaisuuksissa. Keravan Mieslaulajat on Mieskuoroliiton ja SULASOLin jäsen.


title: Keravan mieslaulajat

text: Syyskuusta 1999 alkaen Keravan Mieslaulajien musikaalisena johtajana on toiminut diplomiklarinetisti, säveltäjä, musiikinopettaja ja musiikinjohtaja Teppo Salakka. Häntä ennen kuoroa johti yhteensä 23 vuoden ajan musiikinjohtaja, kanttoriurkuri Pekka Laakkonen.


title: Keravan mieslaulajat

text: Keravan Mieslaulajien ensimmäinen CD-levy "Tupa on täynnä tuppisuita" julkaistiin joulukuussa 2002 juhlistamaan kuoron 75-vuotistaivalta. Kuoro on myös käynyt useita kertoja ulkomailla konsertti- ja kilpailumatkoilla. Matkat ovat suuntautuneet muun muassa Baltian maihin ja Unkariin.


title: Yrjö Järvinen (näyttelijä)

text: Yrjö Armas Järvinen (s. 12. heinäkuuta 1925 Noormarkku) on suomalainen näyttelijä.


title: Yrjö Järvinen (näyttelijä)

text: Järvinen näytteli 1979–2001 Radioteatterin sarjassa "Knalli ja sateenvarjo" irstailuun taipuvaista alivaltiosihteeri Sir Henry Pitkiniä, joka on hänen tunnetuimpia ja suosituimpia roolitöitään. Douglas Adamsin "Linnunradan käsikirja liftareille" -radiosarjan suomalaisversiossa (1984–1985, 1991, 1995) Järvinen näytteli Ford Prefectiä. Radioroolien ohessa muun muassa Tampereen teatteri, Helsingin kaupunginteatteri ja Suomen Kansallisteatteri ovat olleet Järvisen esiintymisareenoita. Jonkin verran hän on esiintynyt myös elokuvissa. Ensimmäisen elokuvaroolinsa hän lienee tehnyt Mikko Niskasen elokuvassa "Sissit". Hänet muistetaan myös elokuvasta "Täällä Pohjantähden alla", jossa hän esitti Punakaartin kuolemanpartion johtajaa.


title: Hudson Bay Railway

text:
Hudson Bay Railway on kanadalainen alueellinen rautatieyhtiö, joka liikennöi yli
1 000 kilometrin mittaisella rataverkolla Manitoban provinssin pohjoisosissa.


title: Hudson Bay Railway

text: Hudson Bay Railwayn rataverkko muodostuu viidestä erillisestä rataosasta. The Pas'sta Wabowdenin ja Gillamin kautta Churchilliin johtavaa neljän peräkkäisen rataosuuden muodostamaa osuutta kutsutaan myös nimellä "The Bayline".


title: Hudson Bay Railway

text: Hudson Bay Railway perustettiin heinäkuussa 1997, jolloin yhtiö hankki Canadian National Railwayn (CN) omistaman, alun perin vuonna 1929 rakennetun The Pas'n ja Churchillin välisen rataosuuden, sekä lyhyemmän The Pas'n ja Lynn Laken välisen rataosan. HBRY aloitti liikennöinnin syyskuussa 1997. Yhtiö kuuluu osana OmniTrax-rautatieyhtiöön. Samaan aikaan OmniTrax hankki Kanadan liikenneministeriöltä Churchillin sataman operaatiot ja markkinoinnin.


title: Hudson Bay Railway

text: Edellinen omistaja, Canadian National Railway, oli asettanut radoille painorajoitukset johtuen kevyestä kiskotuksesta ja huonosta ratapenkereestä. Tästä huolimatta OmniTrax on liikennöinyt radalla raskaammilla ja pidemmillä junilla menestyksekkäästi ja ilman ongelmia. Tämä on viime vuosina lisännyt Churchillin sataman sekä useiden kaivosten ja sellutehtaiden raideliikennettä.


title: Hudson Bay Railway

text: Hudson Bay Railway on tärkeä linkki pohjoisessa Manitobassa. Rautatiellä kuljetetaan malmia ja rikasteita, kuparia, sinkkiä, tukkipuuta, paperia ja öljyteollisuuden tuotteita. Kanadan valtiollinen matkustajajunayhtiö VIA Rail liikennöi "Hudson Bay" -matkustajajunaa Winnipegin ja Churchillin välillä, tarjoten alueen tärkeimmän maaliikenneyhteyden.Nykyinen Hudson Bay Railway -yhtiön liikennöimä rataosuus rakennettiin useissa osissa. Canadian Northern Railway (CNoR) aloitti rakennustyöt The Pas'n kaupungista, kun silta Saskatchewanjoen yli rakennettiin vuosina 1910–1911. Canadian Northern Railway meni vararikkoon vuonna 1918, jolloin siitä muodostettiin valtiollinen Canadian National Railway. Kanadan hallitus päätti jatkaa Hudsoninlahden rannalle suuntautuvan radan rakentamista.


title: Hudson Bay Railway

text: Poliittiset vaikeudet, rahoitusongelmat ja rakennustyön hankaluudet johtivat väistämättä viivytyksiin. Suuri osa ratalinjasta oli rakennettava suo- ja ikirouta-alueille, ja useita kallioleikkauksia oli tehtävä kovaan graniittikallioon. Suunnitelmat rautatien jatkamisesta Gillamin kaupungista sekä Port Nelsoniin että Churchilliin olivat valmiina, mutta vasta vuonna 1926 rautatien pääteasemaksi määrättiin Churchill. Ratalinja valmistui viimein 29. toukokuuta 1929.


title: Hudson Bay Railway

text: Canadian National rakensi myös tavaraliikenteelle tarkoitetun rataosan The Pas — Flin Flon, joka valmistui 1928, ja jatkoi rataa pohjoiseen Lynn Lakeen. Viimeinen osuus valmistui 9. marraskuuta 1953.


title: Hudson Bay Railway

text: 27. heinäkuuta 2005 rankkasateet aiheuttivat laajan ratapenkereen sortuman Churchillin radalla The Pas'n ja Pukatawaganin välillä, ja kaikki junaliikenne keskeytyi. VIA Railin matkustajajunat pääsivät jatkamaan liikennettä kaksi päivää etuajassa 2. syyskuuta 2005.


title: Combat Mission 2: Barbarossa to Berlin

text: Combat Mission 2: Barbarossa to Berlin on Battlefront.comin kehittämä ja CDV:n julkaisema vuoropohjainen strategiapeli. Peli julkaistiin Microsoft Windowsille ja Mac OS:lle vuonna 2002.Se on osa suosittua "Combat Mission" -pelisarjaa.


title: Combat Mission 2: Barbarossa to Berlin

text: "Combat Mission 2":ssa on pelattavana 50 toisen maailmansodan sotavuosiin 1941–1945 sijoittuvaa taistelua. Pelattavia maita ovat Saksa, Neuvostoliitto, Suomi, Unkari, Romania, Puola ja Italia. Ajoneuvoja pelissä on yli 300 kappaletta ja erilaisia jalkaväkiyksikköjä yli 600 kappaletta. Pelissä komennetaan sotilaita ns. "we-go"-periaatteella jossa kumpikin antaa ensin joukoilleen käskyt minkä jälkeen joukot sitten toimivat käskyjen mukaisesti. Käskyjen toteutusta seurataan minuutin pituisessa videossa minkä jälkeen komentajat antavat uudet käskyt.Pelissä on monenlaista maastoa joka vaikuttaa joukkojen liikkumiseen, niiden toimintaan, näkökykyyn ja myös joidenkin aseiden käyttöön. Panssarivaunut esimerkiksi eivät voi liikkua tiheässä metsässä ja sinko sisätiloissa käytettynä voi sytyttää talon tuleen.


title: The Pas

text: The Pas on vuonna 1912 perustetu kaupunki Manitoban provinssissa Kanadassa, noin 630 kilometriä provinssin pääkaupungista Winnipegistä pohjoiseen. Kaupungin tunnus on "Gateway to the North".


title: The Pas

text: The Pas on runsaan 5 300 asukkaan kaupunki (2016). Se on noin 15 000 asukkaan alueen keskus useine teollisuuslaitoksineen. Alueen pääelinkeinoja ovat maanviljely, metsätalous, kalastus, matkailu, liikenne ja peruspalvelut, erityisesti terveys- ja opetuspalvelut. The Pas'ssa toimii myös University College of the North.


title: The Pas

text: Alueen alkuperäisasukkaat olivat creeintiaaneja, jotka muuttivat alueelle Pohjois-Amerikan preerioiden kaakkoisosista noin 5 000 vuotta sitten. Kaupungin nimi on johdettu creen kielen sanasta "pasquia", joka tarkoittaa "metsäistä joen kapeikkoa".


title: The Pas

text: Ensimmäinen historiallisissa lähteissä mainittu eurooppalainen alueella oli Hudson's Bay Companyn työntekijä Henry Kelsey. Hän matkusti alueen halki matkalla Kanadan preerialle 1690–1692.


title: The Pas

text: Alueella on nykyään kolme toisistaan erottuvaa aluetta: The Pas'n kaupunki, Opaskwayak Cree Nation ja Kelseyn maanviljelyskylä.


title: The Pas

text: The Pas’n rautatieasema on Canadian National Railwayn ja Hudson Bay Railwayn yhdysliikenneasema. Kaupungin halki kulkee suurin osa provinssin pohjoisen osa rautateitse kulkevasta tavaraliikenteestä. Henkilöliikenne rajoittuu VIA Rail -yhtiön "Hudson Bay" -matkustajajunaan, joka liikennöi kolmesti viikossa Winnipegin ja Churchillin väliä.


title: The Pas

text: The Pas'n hallintoa johtavat asukkaiden äänestyksellä valitsemat pormestari ja kuusi valtuustonjäsentä. Kaupungin pormestari on Herb Jacques. Alue on edustettuna Manitoban provinssiparlamentissa The Pas'n vaalipiirin osana. Kanadan parlamentissa sitä edustaa Churchillin vaalipiiristä valittu edustaja.


title: The Pas

text: Kaupungin tärkein jääkiekkojoukkue on OCN Blizzard, joka pelaa nykyisin Manitoba Junior Hockey Leaguessa.


title: The Pas

text: Kaupungin julkinen koulujärjestelmä Kelsey School Division koostuu kahdesta perusasteen, kahdesta keskiasteen ja yhdestä toisen asteen koulusta.


title: Norway House

text: Norway House on alun perin Hudson's Bay Companyn turkiskaupan myötä syntynyt asuinalue Manitoban provinssissa Kanadassa, noin 30 kilometriä pohjoiseen Winnipegjärven pohjoispäästä, paikassa jossa Nelsonjoki laskee Little Playgreen Lake järveen. Kaupunki sijaitsee linnuntietä 456 kilometriä Winnipegistä pohjoiseen, 208 kilometriä itään The Pas'sta, ja 190 kilometriä etelään Thompsonista. Kylän asukasluku on 456 (2001), mukaan lukien viereisen intiaanireservaatin asukkaat alueella asuu 6 019 henkilöä (2004).


title: Norway House

text: Nimeä Norway House käyttävät sekä varsinainen Norway Housen kylä että alkuperäiskansan reservaatti, Norway House Cree Nation.


title: Norway House

text: Norway House perustettiin vuonna 1814 HBC:n turkiskaupan kauppapaikaksi. Kauppapaikan rakensi norjalaiset juuret omaava työporukka. HBC oli erittäin tyytyväinen työn laatuun ja tämän vuoksi nimesi kylän heidän kunniakseen Norway Houseksi.


title: Norway House

text: Jokasään tie PR 373 johtaa kaupungista Jenpegin kautta Provincial Highway 6:lle.


title: Norway House

text: Tärkein liikenneväline harvaan asutulla alueella on lentokone. Norway Housen lentoasemalla on sorapintainen 1 200-metrinen kiitotie, jota ylläpitää Manitoba Northern Airports.


title: Metsola (Kotka)

text: Metsola on kaupunginosa Kotkassa Hovinsaaren keskiosissa noin 1,5–4 kilometrin päässä kaupungin keskustasta Kotkansaarelta. Lännessä Metsola rajoittuu Kymijoen Langinkoskenhaaraan ja Suomenlahteen, pohjoisessa Keisarinmajantiehen ja Korelan kaupunginosaan, idässä Kotkantiehen ja Jylpyn kaupunginosaan ja teollisuusalueeseen sekä etelässä Virolaisenpohjaan Hovinsaaren kaupunginosassa. Metsolan tiet on nimetty lintujen mukaan. Kaupunginosan läpi kulkee Allintie. Kaupunginosan vierellä itäpuolella kulkee Kotkantie ja Hyväntuulentie Kotkan keskustaan Kotkansaarelle.


title: Metsola (Kotka)

text: Metsolan kaupunginosan alue liitettiin vuonna 1884 Kymistä Kotkaan. Alue kuului silloin Hovinsaaren kruununpuiston maihin. Metsolan rakentaminen alkoi niin sanotusta Vanhasta Metsolasta 1920-luvulla. Metsolan perustamispäiväksi on merkitty 19. syyskuuta 1924. Paavo Tuominen esitti 24. syyskuuta 1924 pidetyssä palaverissa, että kylälle annettaisiin nimeksi Nälkälä. Joku esitti nimeksi Metsola, koska kylässä oli olemassa Metsontie-niminen tie. Lisäksi esitettiin, että annettaisiin kaikille teille linnun nimet. Kotkan kaupunki hyväksyi esityksen.


title: Metsola (Kotka)

text: Metsolan merkittävimpiä rakennuksia ovat muiden muassa Langinkosken kirkko ja Langinkosken keisarillinen kalastusmaja. Metsolan rannalla sijaitseva vanha Kotkan Höyrypanimo on remontoitu ja kiinteistössä on nykyisin koulutustiloja sekä ravintola. Rakennuskanta koostuu pääasiassa omakotitaloista ja paritaloista. Alueella on myös joitain kerrostaloja ja opiskelija-asuntoja. Kaupunginosan alueella sijaitsee Kilpisen tekonurmikenttä sekä kolme siirtolapuutarha-aluetta: Langinlaakson ryhmäpuutarha, Metsolan ryhmäpuutarha ja Langinkosken ryhmäpuutarha.


title: Metsola (Kotka)

text:
Metsolassa toimii apteekki, kebab-pizzeria ja kioski.
Metsolassa toimii seura nimeltään Metsolan Aikamiespojat (MAP), joka järjestää alueella erilaisia tapahtumia. Seura on rakentanut Metsolan poikakallion uimarannalle kaikkien metsolalaisten käyttöön tarkoitetun grillikatoksen. Metsolan rannasta löytyy kaupungin venepaikkoja sekä mattolaituri.


title: Vredefort-kraatteri

text:
Vredefort-kraatteri Etelä-Afrikassa on maailman suurin ja vanhin säilynyt törmäyskraatteri. Sen kooksi arvioidaan 250–300 km, joten sitä pidetään suurempana kuin Sudburyn kraatteria, jonka läpimitta on 250 km ja ikä 1 850 miljoonaa vuotta.
Vredefortin ikä on noin 2 020 miljoonaa vuotta.
Jonkinlaisia vanhempia törmäysjälkiä on säilynyt Etelä-Afrikan Babertonissa ja Pilbarassa Australiassa, mutta ei läheskään niin hyvin kuin Vredefortissa.
Se on paljastunut geologisissa prosesseissa sedimenttikerroksen alta.
Vredefortin kokoluokan suuruisen kraatterin synty aiheuttaisi valtavan katastrofin, joka tuhoaisi 99 % elämästä maapallolla.


title: Vredefort-kraatteri

text:
Kraatteri sijaitsee Johannesburgin ja Pretorian ympärillä viljavalla tasangolla.
Pretorian pohjoispuoliset vuoret ovat kraatterin vallistoa.
Suuren kraatterin reunavalli on joiltain osin pahoin kulunut, mutta on satelliittikuvissa selvästi näkyvissä. Kraatterin rakenteiden väitetään ulottuvan 380 kilometrin läpimittaiselle alueelle.
Vredefortin kraatterin synnytti noin 10 kilometrin läpimittainen asteroidi, jonka törmäys kaasuunnutti 70 kuutiokilometriä kiveä noin 87 tuhannen gigatonnin räjähdyksessä.


title: Vredefort-kraatteri

text: Jotkut kytkevät Vredefortin aitotumaisten syntyyn. Tällöin katastrofi olisi pyyhkinyt esitumaisia lajeja pois, mikä olisi jättänyt ekologisia lokeroita aitotumaisille. Toisaalta voi epäillä, onko aitotumaisten synty aivan näin yksinkertaisen sattuman tulosta.


title: Vredefort-kraatteri

text: Vain kaksi Vredefortin kokoluokan kraatteria on säilynyt maan pinnalla, missä rapautuminen ja laattatektoniikka hävittävät kraatterit nopeasti. Vredefortin kraatteri on suuri ns. monirengaskraatteri. Vredefortissa on säilynyt enemmän todisteita suuresta asteroiditörmäyksestä kuin Sudburyssa. Alueen kivistä on löytynyt mm. kiven hajoamiskartioita, joita syntyy voimakkaassa räjähdyksessä. Samoin esiintyy törmäysbreksiaa ja hieman mahdollisesti törmäyksessä sulanutta lasia sekä törmäyksen muuttamia kvartseja, ceosiittia and stishoviittia. Sen sijaan ei ole löydetty kraatterin täytebreksiaa tai merkkejä kraatterista singonneista kivistä. Törmäys on nostanut kiveä noin 25 km:n syvyydestä.


title: Nicolas Voutilainen

text: Nicolas Voutilainen on helsinkiläinen radio- ja televisiotoimittaja sekä -juontaja. Hänet muistetaan parhaiten radio YleX:stä iltapäivä- ja viikonloppujuontajana. Tätä ennen Voutilainen työskenteli silloisessa Radiomafiassa toimittajana. Tähän aikaan Voutilainen käytti etunimenään toista virallista etunimeään, Johannesta. Hän on kirjoittanut vuosia Demi-lehteen ja myös muihin aikakauslehtiin. Hän on juontanut ohjelmia MTV3- ja Sub-kanavilla, muun muassa Viihdeuutisissa.


title: E.T.

text: E.T. () on vuonna 1982 ensi-iltansa saanut Steven Spielbergin ohjaama tieteiselokuva. Sen pääosissa ovat Henry Thomas, Drew Barrymore ja Dee Wallace. Elokuva voitti neljä Oscar-palkintoa ja 37 muuta palkintoa. Lisäksi se oli ehdolla 27 muun palkinnon saajaksi.


title: E.T.

text: Elokuvan budjetti oli noin 10 miljoonaa dollaria, mutta se tuotti maailmanlaajuisesti 792,9 miljoonaa dollaria. Elokuvasta tehtiin vuonna 2002 erikoisversio, jossa oli uusia kohtauksia ja muutellut erikoistehosteet. Vuonna 1982 tehtiin elokuvaan perustuva videopeli Atari 2600:lle. Sitä pidetään yhtenä maailman huonoimmista videopeleistä.


title: E.T.

text: "E.T:llä" on Rotten Tomatoes -verkkosivulla arvosanana 98 %, joka oli vuonna 2007 korkeampi kuin millään muulla tieteiselokuvalla.


title: E.T.

text: Kalifornialaisessa metsässä ryhmä avaruusolentoja kerää näytteitä Maan kasveista. Kun hallituksen agentit saapuvat paikalle, avaruusolennot lähtevät aluksellaan pois, mutta yksi heistä jää jälkeen. Lähtiessään tilaamaan pizzaa isoveljelleen Michaelille ja tämän ystäville, poika nimeltä Elliott huomaa jonkin piileskelevän työkaluvajassa. Avaruusolento on kuitenkin jo lähtenyt eikä Elliottin perhe usko hänen tarinaansa. Elliott houkuttelee olennon taloonsa Reese’s Pieces -karkkien avulla ja olento alkaa matkia kaikkea mitä Elliott tekee. Elliott teeskentelee sairasta ja näyttää olennon myös Michaelille sekä 5-vuotiaalle sisarelleen Gertielle. Kun he kysyvät olennolta mistä se on kotoisin, olento nostattaa palloja leijumaan ilmassa havainnollistaakseen niillä omaa aurinkokuntaansa. Olento herättää myös henkiin kuolleen krysanteemin.


title: E.T.

text: Seuraavana päivänä koulussa Elliott kokee psyykkisen yhteyden olennon kanssa. Ensin hän osoittaa humaltumisen merkkejä, kun olento juo olutta, ja vapauttaa biologian tunnilla kaikki sammakot. Kun olento katsoo televisiosta elokuvaa "Vaitelias mies" ja näkee John Waynen ja Maureen O’Haran suutelemassa toisiaan, Elliott suutelee samalla tavalla tyttöä, josta pitää, ja hänet lähetetään rehtorin kansliaan. Olento oppii puhumaan toistamalla Gertien puhetta heidän katsoessaan "Seesamtietä" ja Elliott antaa olennolle nimen ”E.T.” Luettuaan "Buck Rogers" -sarjakuvaa. E.T. rakentaa Elliottin ja Michaelin avulla viestintälaitteen ottaakseen yhteyttä lajitovereihinsa avaruuteen. E.T.:n terveys alkaa kuitenkin heiketä ja Elliot alkaa puhua itsestään monikossa.


title: E.T.

text: Halloweenin aikaan Michael ja Elliott naamioivat E.T.:n kummitukseksi viedäkseen sen talon ulkopuolelle. Elliott ja E.T. ajavat polkupyörällä metsään, jossa he lähettävät viestintälaitteella onnistuneesti signaalin E.T.:n lajitovereille. Seuraavana päivänä Elliott herää pellolta ja huomaa E.T.:n kadonneen. Michael löytää E.T.:n sairaana joen vierestä ja tuo sen kotiin. Elliottin terveys heikkenee myös, minkä jälkeen Michael näyttää E.T.:n heidän äidilleen Marylle. Silloin hallituksen agentit saapuvat ja rakentavat tilapäisen sairaalalaitoksen, jossa yrittävät pelastaa Elliottin ja E.T.:n henget. Elliottin ja E.T.:n yhteys katoaa, minkä jälkeen Elliott paranee, mutta E.T. näyttää kuolevan. Elliott on surullinen, mutta huomaa kuolleen krysanteemin heräävän jälleen henkiin. E.T. herää itsekin henkiin ja paljastaa lajitovereidensa tulevan hakemaan häntä kotiin. Elliott ja Michael varastavat pakettiauton ja vievät E.T.:n mukanaan. Michaelin ystävät auttavat heitä välttämään viranomaiset ja E.T. nostattaa heidän kaikien polkupyörät ilmaan.


title: E.T.

text: He laskeutuvat metsään, jonne laskeutuu avaruusalus. Mary, Gertie ja agentti Keys saapuvat myös paikalle. E.T. hyvästelee heidät ja Gertie antaa krysanteemin hänelle. Hän osoittaa Eliottin otsaa ja sanoo ”Olen täällä”. Tämän jälkeen hän nousee alukseen krysanteemi mukanaan ja avaruusalus lähtee Maasta, jättäen jälkeensä sateenkaaren.


title: Berens River

text: Berens River on kylä Berensjoen varrella Winnipegjärven itärannalla, noin 290 kilometrin päässä pohjoiseen Manitoban provinssin pääkaupungista Winnipegistä. Kylän asukasluku on nykyisin 42 (2001). Asukaslukuun ei ole huomioitu Berens River First Nation -intiaanireservaattia, jonka asukasluku on 2 531.


title: Berens River

text: Berens Riveriin ei johda kiinteää tieyhteyttä. Maitse kylään pääsee ainoastaan vaeltamalla tai talvisin talvitietä pitkin. Kylään on lauttayhteys järven toiselta puolelta Matheson Islandin saaresta.


title: Berens River

text: Kylän laidalla sijaitsee Manitoba Northern Airportsin ylläpitämä Berens Riverin lentoasema.


title: Berens River

text: Statistics Canadan mukaan Berens Riverin asukasluku on jyrkässä laskussa:


title: Berens River

text: Sitä vastoin intiaanireservaatin asukasluku on nousussa: vuoden 1996 tilaston mukaan reservaatin väkiluku oli 2 004, kun se on vuoteen 2004 mennessä kohonnut 2 531 asukkaaseen.


title: Weneg

text: Weneg tai Wneg (Horus-nimeltään oletettavasti Za tai Wnegsekhemwy) oli muinaista Egyptiä 2. dynastian aikaan kahdeksan vuoden ajan hallinnut faarao. Hän oli mahdollisesti 2. dynastian toinen faarao. Hänen hautaansa ei ole löydetty.


title: Sened

text: Sened tai Nefer-Senedj-Re oli muinaista Egyptiä 2. dynastian aikaan 20 vuoden ajan hallinnut faarao. Hänen hautaansa ei ole löydetty, mutta se saattaa sijaita Djoserin porraspyramidin pohjoispuolella.


title: Itzhak Perlman

text: Itzhak Perlman (s. 31. elokuuta 1945) on 1900-luvun lopun suurimpia viuluvirtuooseja ja viulupedagogeja. Hän on antanut viulu- ja kamarimusiikkikoulutusta ympäri maailmaa.


title: Itzhak Perlman

text: Perlman syntyi Jaffan kaupungissa silloisella Palestiinan brittiläisellä mandaattialueella. Hän sairastui polioon neljän vuoden ikäisenä. Perlman opiskeli Jaffan Academy of Music -koulussa ennen muuttoaan New Yorkiin, jonka Juilliard Schoolissa hänen opettajanaan toimi Dorothy Delay. Perlman teki ensiesiintymisensä Carnegie Hallissa vuonna 1963.


title: Itzhak Perlman

text: Pian Perlmanista tuli tunnettu ja hän teki lukuisia levytyksiä. Hänen tulkintansa Niccolò Paganinin kapriiseista on hänen tunnetuimpia levytyksiään. Hän oli myös viulistina John Williamsin säveltämässä "Schindlerin listassa". Perlman on esittänyt myös jazzia ja klezmeriä.


title: Itzhak Perlman

text: Perlman soittaa kuuluisalla Soil Stradivarius -viululla.


title: Pahan tytär

text: Pahan tytär ("Point Pleasant") on yhdysvaltalainen tv-sarja vuodelta 2005. Se kertoo Christina Nicksonista (Elisabeth Harnois), jonka hengen Jesse Parker (Sam Page) pelastaa merellä lähellä Point Pleasantin rantaa. Sarjan ensimmäinen ja ainoaksi jäänyt tuotantokausi sisältää 13 jaksoa, mutta pienten katsojalukujen vuoksi niistä esitettiin FOX-televisiokanavalla vain 8 ensimmäistä. Suomessa Subtv esitti kaikki jaksot.


title: Pahan tytär

text: Sarjan edetessä käy ilmi, että Christina on Saatanan tytär, joka on lähetetty tuhoamaan maailma, ja hänen rakastettunsa Jessen on Jumala lähettänyt surmaamaan Christinan. Sarjan päätösjaksossa kuitenkin paha näyttää voittavan.


title: Juilliard School

text: Juilliard School on yhdysvaltalainen, New Yorkissa sijaitseva esittävien taiteiden koulu, jota pidetään yhtenä maailman parhaista oppilaitoksista musiikin ja näyttelijäntyön alalla. Koulu perustettiin vuonna 1905. Nykyisin koulussa on noin 800 opiskelijaa.


title: Juilliard School

text: Koulussa on musiikin, tanssin ja näyttelijäntyön linjat.


title: Juilliard School

text: Koulu perustettiin alun perin nimellä Institute of Musical Art vuonna 1905. Sen syntyä siivitti pula johtavasta musiikkioppilaitoksesta, ja amerikkalaisten oppilaiden siirtyminen eurooppalaisiin kouluihin opiskelemaan musiikkia. Oppilaitos sijaitsi aluksi Greenwich Villagessa, ja ensimmäisenä vuotena sisään otettiin 500 oppilasta. Vuonna 1910 koulu muutti Morningside Heightsiin uuteen rakennukseen, jossa nykyään toimii Manhattan School of Music.


title: Juilliard School

text: Vuonna 1920 perustettiin Juilliard-säätiö, joka nimettiin liikemies Augustus Juilliardin mukaan: hän testamenttasi huomattavan summan rahaa musiikin edistämiseen Yhdysvalloissa. Vuonna 1924 säätiö osti uuden rakennuksen Manhattanin keskikaupungilta, ja perusti siihen Juilliard Graduate School -koulun. Vuonna 1929 tämä yhdistyi Institute of Musical Artin kanssa. Uuden koulun rehtoriksi tuli professori John Erskine, mutta molemmilla laitoksilla oli yhä erilliset dekaanit. Vasta vuonna 1946 annettiin uusi nimi: The Juilliard School of Music. Vuonna 1951 kouluun perustettiin tanssiopisto. Vuonna 2001 Juilliardissa aloitti jazzmusiikin osasto.


title: Juilliard School

text: Juilliardissa toimii joukko säännöllisesti esiintyviä ryhmiä niin kamarimusiikin, jazzin, orkesterimusiikin, kuin kuoromusiikin saroilta. Myös henkilökunnasta koostuvat kokoonpanot esiintyvät koulussa.


title: Soil Stradivarius

text: Soil Strad tai Soil Stradivarius on Antonio Stradivarin vuonna 1714 Cremonassa valmistama viulu. Se valmistui Stradivarin parhaana viulunrakennuskautena, ja sitä pidetäänkin maailman parhaisiin lukeutuvana viuluna.


title: Soil Stradivarius

text: Soitin on nimetty Monsieur Soilin mukaan, joka omisti sen vuonna 1902. Soitin myytiin viulukeräilijä Oscar Bondylle. Yehudi Menuhin osti sen vuonna 1950 ja vuonna 1986 hän antoi sen Itzhak Perlmanin käytettäväksi.


title: Halinallet

text: Halinallet () luotiin vuonna 1981 alun perin yhdysvaltalaisen American Greeting -yhtiön valmistamia postikortteja varten. Korttitaiteilijana toimi Elena Kucharik. Vuonna 1983 yhdysvaltalainen Kenner-yhtiö alkoi valmistaa hahmoista pehmoleluja, joista tuli hyvin suosittuja – niitä myytiin vuosien 1983–1987 välillä yli 40 miljoonaa.


title: Halinallet

text: Suomessa sarjaa on esittänyt 1980- ja 1990-luvulla Kolmoskanava sekä MTV3 suomeksi dubattuna. 2000-luvulla sarjaa on esittänyt Nelonen. Suomessa sarjan jaksoja on myös julkaistu VHS-kasetteina sekä DVD:nä. Sarjaa näytetään myös Cartoon Network -kaapelikanavalla.


title: Halinallet

text: Jokaisella halinallella on oma värinsä ja vatsassaan kuvio, joiden avulla sen voi erottaa muista nalleista.


title: Halinallet

text: Televisiosarjatuotanto koostuu kahdesta eri haarasta: DIC Entertainmentin tuottamasta, japanilaisten animoimasta "The Care Bears" -sarjasta (vuosina 1983–85) sekä paremmin tunnetusta Nelvanan tuottamasta "The Care Bears Familysta". Jaksoja tuotettiin yhteensä noin 100 vuosina 1983–1990. Näiden lisäksi on tehty erikoisjaksot "The Nutcracker", "Care Bears Music Video", "Land Without Feelings" () ja "The Freeze Machine" (). Jaksot ovat yleensä kaksiosaisia. Ohjelma-ajan kesto on kokonaisuudessaan 20–23 minuuttia. Yhdysvalloissa esitetyn jakson kesto on 30 minuuttia sisältäen 7–10 minuuttia mainoksia. Sarja on hyvin lämminhenkinen. Halinallet asuvat ylhäisessä pilvien ympäröimässä halimaassa. Heidän tehtävänään on auttaa lapsia ja kannustaa heitä näyttämään ja jakamaan tunteitaan.


title: Halinallet

text:
Kymmenen alkuperäistä halinallea:Muut sarjassa esiintyvät halinallet:Haliserkut:Viholliset:
DIC Entertainmentin tuottamassa versiossa päävihollisia ovat Professori Coldheart (), professori Coldheartin apuri Frostbite (). Jaksoissa "Magic Mirror" ja "Wedding Bells" pahiksena toimii myös Frostbiten täti, Auntie Freeze (). Nelvanan tuottamassa versiossa antagonisteina toimii Wizard No Heart (), hänen apurinsa Beastly () ja myöhemmissä jaksoissa noita Sydämettömän veljentytär Shreeky ().


title: Halinallet

text: Uudet Care Bears/Halinalle -seikkailut käynnistyivät yhdysvaltalaisella CBS-kanavalla KEWLopolis-ohjelmaikkunassa 15. syyskuuta 2007. Halinallet oli brändätty uudelleen. Tekijät ovat vaihtuneet ja sarja onkin väritykseltään sekä piirtotyyliltään erilainen kuin edeltäjänsä. Uusi sarja kuvaa Halinallet lapsenomaisempina kuin 80-luvun sarja ja väritys on enemmän neonvärinen kuin pastellinen. Sarjaan on tullut myös uusia hahmoja, muun muassa Amigo Bear ja Oopsy Bear. Haliserkut ja Tunteiden metsä ovat poissa. Kun aikaisemmin Halinalleja, samoin kuin Haliserkkuja, oli molempia kymmenen, on avainhahmoja nyt viisi:Päähahmojen lisäksi sarjassa on mukana muitakin hahmoja. Halinallejen mahasymbolit vaihtuivat osin jo vuonna 2004. Muuten Halimaa on paikallaan, vaikka Halinallet eivät enää pysty hyppimään pilvissä. Sarja muistuttaa enemmän DIC-ajanjaksoa ja ongelmat ovat maanläheisempiä kuin Nelvanan tuottamassa sarjassa.TV-sarjan ja elokuvien lisäksi Halinalleista tehtiin 1980-luvulla muutama levy alkuperäisillä ääninäyttelijöillä. Madzy Kids on tehnyt 2000-luvulla CD-levyjä sarjan tunnetuista sävellyksistä. Oheistuotteina on ollut lisäksi saatavilla muun muassa leluja, kirjoja ja kalentereita.


title: Väkivaltainen tiedustelu

text:
Väkivaltaisella tiedustelulla tarkoitetaan sodankäynnin yhteydessä toimintaa, jossa tiedustelujoukon tehtävänä on joko
Esimerkkinä provokatiivisesta iskusta voidaan käyttää Dieppen maihinnousua toisen maailmansodan aikana - koska sen ainoa tarkoitus oli oikeaan maihinnousuun tarvittavien tietojen hankinta.


title: Väkivaltainen tiedustelu

text: Esimerkkinä rauhanaikaisesta jälkimmäisen tyyppisestä tiedustelutoiminnasta voidaan pitää vieraan valtion suorittamia jonkin valtion aluevesirajan tai kansallisen ilmatilan loukkauksia.


title: Yatzy

text: Yatzy eli jatsi (myös yahtzee, yacht) on noppapeli, jota voi pelata periaatteessa rajoittamaton määrä pelaajia. Peliä voi pelata myös yksin, jolloin tarkoituksena on aiemman henkilökohtaisen ennätyksen rikkominen. Suomessa Yatzya valmistaa kaupallisesti Tactic Games.


title: Yatzy

text: Pelissä tavoitteena on saada viittä kuusisivuista noppaa heittämällä erilaisia lukujen yhdistelmiä. Yhdistelmien tulos merkitään pöytäkirjaan. Pöytäkirjan täytyttyä voittaja on se pelaaja, jolla on korkeimmat lopputulospisteet.


title: Yatzy

text: Yhdysvaltalainen Edwin S. Lowe alkoi vuonna 1956 myydä peliä nimeltä Yahtzee. Tarinan mukaan peli-idean myi hänelle varakas kanadalainen pariskunta, jolla oli tapana pelata peliä jahdillaan vieraidensa kanssa, joskin tarinan todenperäisyys on kyseenalainen. Yrityskauppojen myötä Yahtzeen oikeudet ovat nykyään Hasbrolla.


title: Yatzy

text: Kukin pelaaja saa vuorollaan heittää noppia kolme kertaa. Ensimmäisellä kerralla on heitettävä kaikki nopat. Seuraavalla kahdella heittokerralla pelaaja saa vapaasti valita, mitkä nopat heittää. Heittovuorolla noppia ei ole pakko heittää kolmea kertaa. Kun pelaaja päättää heittovuoronsa, tulos kirjataan pöytäkirjaan ja vuoro siirtyy seuraavalle pelaajalle.


title: Yatzy

text: Mikäli pelaaja ei saa sellaista yhdistelmää, joka voidaan kirjata pöytäkirjan johonkin kohtaan, on pöytäkirjaan merkittävä pelaajan valitsemaan kohtaan nolla pistettä.


title: Yatzy

text: Readme.fin julkaisemassa "Suuressa pelikirjassa" kuvatussa jatsissa pelaajan on kierroksen ensimmäisen heittonsa jälkeen valittava, mitä yhdistelmää tavoittelee. Sen jälkeen haluamansa nopat saa heittää kahdesti uudestaan, mutta jos tavoiteltu yhdistelmä jää saamatta, kierroksen tulos on nolla pistettä.


title: Yatzy

text: Yatzyn pöytäkirjan täyttöjärjestys on vapaa. Eräs sääntömuunnelma on ns. "pakkoyatzy", jolloin pöytäkirjaa täytetään järjestyksessä ylhäältä alas. Mikäli pakkoyatzyssa pelaaja ei saa yhtään sillä heitolla pöytäkirjaan kelvollista yhdistelmää, merkitään siihen kohtaan nolla pistettä, ja seuraavalla vuorolla pelaajan on yritettävä seuraavan kohdan yhdistelmää.


title: Yatzy

text: Yatzyssä käyvät seuraavat yhdistelmät:


title: Yatzy

text: Pöytäkirjan yläosan yhdistelmät:


title: Yatzy

text: Mikäli pöytäkirjan yläosan yhdistelmistä pelaaja saa 63 pistettä tai yli, hän saa 50 bonuspistettä lopputulokseensa.


title: Yatzy

text: Pöytäkirjan alaosan yhdistelmät (skandinaavisessa versiossa):


title: Yatzy

text: Kun kaikki pöytäkirjan kohdat on täytetty jokaisen pelaajan osalta, lasketaan loppupisteet. Ensin lasketaan yhteen pöytäkirjan yläosan pistemäärä. Mikäli yläosan yhteenlaskettu pistemäärä on 63 tai yli, pelaaja saa 50 bonuspistettä. (63 on pistemäärä, joka saavutetaan heittämällä kolme osumaa jokaista numeroa) Yläosan pistemäärä mahdollisine bonuspisteineen lisätään alaosan pistemäärään, josta saadaan kokonaissumma.


title: Yatzy

text: Pelin voittaja on pelaaja, jolla on suurin kokonaissumma.


title: Yatzy

text: PakkoYatzy


title: Yatzy

text: Peli pelataan järjestyksessä ylhäältä alas.


title: Yatzy

text: OstoYatzy


title: Yatzy

text: Pelataan normaalisti, mutta jos pelaaja ei käytä kaikkia kolmea heittoaan, hän saa käyttämättömistä heitoista tulitikun (tai vastaavan merkin, esimerkiksi pelikortin. Kaikki pelikortit ovat aina samanarvoisia sekä yhdellä kortilla saa aina yhden heiton). Tikkuja saa siis yhden heiton jälkeen kaksi tai kaksi heittoa käytettyään yhden (jos pelaaja ei käytä jäljellä olevia heittoja). Saamillaan tikuilla pelaaja voi myöhemmin "ostaa" lisäheittoja. Eräässä muunnelmassa ei saa tikkuja, ellei pysty merkitsemään nollaa ylittävää tulosta. Esimerkiksi ei ole sallittua ensimmäisen heiton jälkeen ilmoittaa: "vedetään pieni suoraan nolla, 2 tikkua".


title: Yatzy

text: KerroinYatzy


title: Yatzy

text: Pelataan useaa saraketta kerrallaan. Ensimmäiseen merkitään pisteet normaalisti, toiseen sarakkeeseen tulos kaksinkertaisena, kolmanteen kolminkertaisena, jne. Yleensä pelataan kahdella tai kolmella sarakkeella. Pelaaja saa täysin vapaasti päättää, mihin ruutuun tuloksensa panee. Kaikki pisteet lasketaan lopussa yhteen.


title: Yatzy

text: Maxi Yatzy


title: Yatzy

text: Peliä pelataan 5 nopan sijasta kuudella nopalla. "Yläkertaan" tarvitaan bonuksen saamiseksi 84 pistettä (4 osumaa per numero, kolmen sijasta). "Alakertaan" tulee lisää pelimuotoja: 3 paria, 5 samaa, Talo (3+3), Torni (4+2), Täyssuora 21 pistettä, Yatzy 100 pistettä. Tavallisesti maxi yatzy pelataan osto yatzyna, koska on todennäköisempää saada parempia tuloksia säästämällä heittoja ja käyttää niitä tarpeen mukaan.


title: Yatzy

text: "Yläkerta"


title: Yatzy

text:
"Alakerta"
 Yhteensä (649) Kaikkein korkein mahdollinen pistemäärä.YhdistelmäYatzy


title: Yatzy

text: Peliä pelataan monessa sarakkeessa yhtä aikaa, eri muunnelmia eri sarakkeissa. Eli yksi pelaaja vuorollaan pelaa vaikkapa pakkoyatzya, normaalia yatzya ja ostoyatzya yhtä aikaa. Kaikki pisteet lasketaan lopussa yhteen.


Yatzy


title: Yatzy

text: Hyvin hiljattain tullut uusi muunnelma Yatzystä. Pelissä käytetään peräti 7 noppaa, mutta muuten toimintaperiaate on sama. Pisteitä voi kerätä monenlaisesti ja maksimipistemäärä on 1115. Tosin peliä voi pelata monen eri menetelmin, jossa voidaan sopia, kuinka paljon esim. Bonuksesta tai Yatzystä saa.


title: Yatzy

text: Alla listaus: (sulkeissa maksimipistemäärä ja ilman sulkeita esimerkki) Kyseessä on alkuperäinen pistejärjestelmä


title: Yatzy

text: esim: 6+6+6+4+3+3


title: Oneworld

text: Oneworld (tyyliteltynä oneworld) on vuonna 1999 perustettu yksi kolmesta suurimmasta lentoyhtiöallianssista. Yhteenliittymään kuuluvat lentoyhtiöt toimivat vahvassa yhteistyössä muun muassa aikataulujen, lippujen myynnin ja varauksen sekä kanta-asiakasohjelmien osalta.


title: Oneworld

text: Allianssiin kuuluvien lentoyhtiöiden kohteisiin kuului vuonna 2017 noin 1 012 kohdetta noin 158 maassa ympäri maailmaa sekä lähes 12 738 päivittäistä lentoa. Vuonna 2017 Oneworld kuljetti noin 527 miljoonaa matkustajaa yhteensä noin 3 447 lentokoneella. Oneworld on ainoa lentoyhtiöallianssi, jonka jäsenten kokonaisliikevaihto jäi voitolle vuonna 2011, yhteensä 1,5 miljardia Yhdysvaltain dollaria, kun taas sen kilpailija Star Alliance teki tappiota yhteensä 2,2 miljardia dollaria ja SkyTeam puolestaan 7 miljardia dollaria vuoden 2004 tietoihin perustuen.


title: Oneworld

text: Oneworld-yhtiöiden markkinaosuus Suomen kansainvälisessä reittiliikenteessä oli noin 57 prosenttia vuoden 2007 ensimmäisellä kolmanneksella.


title: Infiniti

text: Infiniti on alun perin Nissanin Yhdysvaltain markkinoille suunnattu loistoluokan automerkki. Ensimmäiset mallit (M30 ja Q45) esiteltiin marraskuussa 1988 ja niiden valmistus aloitettiin syksyllä 1989. Infiniti-mallit valmistetaan pääosin Japanissa Tochigissa, mutta vuodesta 2004 lähtien tuotantoa on ollut myös Yhdysvalloissa.


title: Infiniti

text: Euroopassa merkkiä myydään Kroatiassa, Tšekkisä, Ranskassa, Saksassa, Unkarissa, Italiassa, Luxemburgssa, Alankomailla, Puolassa, Romaniassa, Venäjällä, Serbiassa, Espaniassa, Sveitsissä, Turkissa, Ukrainassa sekä Yhdistyneissä kuningaskunnissa.


title: Infiniti

text: Vuodet 2011–2015 Infiniti teki yhteistyötä Red Bull Racingin kanssa. Yhtiön odotettiin uudestaanbrändäävän tallin käytössä olleet Renaultin moottorit. Yhteistyö ei kuitenkaan johtanut tähän. Infinitillä on mahdollisuus kuitenkin olla Red Bullin tulevien kausien moottoritoimittaja. Red Bullin nelinkertainen maailmanmestari Sebastian Vettel on Infinitin ensimmäinen maailmanlaajuinen edustaja.


title: Nykymusiikki

text: Nykymusiikki tarkoittaa uutta taidemusiikkia. Ihmisten käsitys määritteen rajauksesta on kuitenkin hyvin vaihteleva, ja määritelmästä riippuen nykymusiikki voi tarkoittaa joko kaikkein uusinta musiikkia tai vaikkapa kaikkea viimeisen 50 vuoden aikana sävellettyä taidemusiikkia.


title: Nykymusiikki

text: Lisäksi nykymusiikiksi luokiteltavaan musiikkiin voi kohdistua erilaisia odotuksia eri tahoilta. Nykymusiikkikonserteissa soitettava musiikki on tyyliltään useimmiten sellaista, joka vastaa kyseisellä alueella kulloinkin suosiossa olevia nykymusiikin virtauksia. Esimerkiksi Suomessa nykymusiikkikonserteissa soitetaan huomattavan paljon (joskaan ei yksinomaan) modernistista musiikkia. Siksi nykymusiikkikonsertissa saatetaan uusien teosten lisäksi soittaa hyvin esimerkiksi modernismin edelläkävijän Anton Webernin musiikkia yli 70 vuoden takaa. Toisaalta jotain vanhaa tyyliä jäljittelevää uutta musiikkia (jollaista usein sävelletään käyttömusiikiksi) eivät kaikki olisi valmiita nimittämään nykymusiikiksi.


title: Nykymusiikki

text: Nykymusiikin lisäksi puhutaan usein myös uudesta musiikista. Se ei ole terminä niin vakiintunut kuin nykymusiikki, ja siksi sitä voidaan käyttää väljästi, myös taidemusiikin ulkopuolella. Taidemusiikissa se on käyttökelpoinen termi, jos halutaan korostaa, että musiikki on uutta eli melko äskettäin sävellettyä. Kuitenkin jotkut saattavat luokitella uudeksi musiikiksi myös paljon vanhempaa 1900-luvun musiikkia, jos se heidän mielestään muistuttaa uutta musiikkia.


title: Nykymusiikki

text: Nykymusiikin säveltäjät ovat 2000-luvulla tilanteessa, joka poikkeaa huomattavasti edellisistä vuosisadoista. Elämme nykyään yhteiskunnassa, jossa kansan keskuudessa suosituinta musiikkia on tonaalisuuteen pohjautuva populaarimusiikki. Sen sijaan valtaosa nykymusiikista on 1900-luvulla tapahtuneen kehityksen seurauksena irtautunut perinteisestä tonaalisuudesta, ja tonaalisia elementtejä käyttävät säveltäjätkin soveltavat niitä monin omaperäisin tavoin. Ei siis ole ihme, että nykymusiikki on suurelle yleisölle tuntematonta.


title: Nykymusiikki

text: Taidemusiikkipiireissäkään ei nykymusiikki aina ole kovin suosittua, ei varsinkaan kaikkien konsertissa kävijöiden keskuudessa. Myös jotkut soittajat vierastavat nykymusiikkia, mikä on toisaalta ymmärrettävää, sillä muusikkojen saama pohjakoulutus perustuu ennen kaikkea tonaaliseen musiikkiin, jonka juuret ovat barokissa ja klassismissa. Kuitenkin suhtautuminen nykymusiikkiin riippuu paljon tottumisesta. Suomessa on alettu järjestää musiikkioppilaitoksissa nykymusiikkihankkeita, joissa nuoret musiikinharrastajat soittavat suomalaisten nykysäveltäjien teoksia. Monilla on tämän ansiosta herännyt kiinnostus nykymusiikkiin.


title: Nykymusiikki

text: Nykymusiikilla on oma aktiivinen kuulijakuntansa, ja on myös nykymusiikkiin erikoistuneita soittajia sekä kamarimusiikkiryhmiä ja yhtyeitä. Yksinomaan nykymusiikkia soittavia, säännöllisesti kokoontuvia orkestereita ei käytännössä ole, vaan orkesterit soittavat nykymusiikkia ohjelmistopolitiikasta riippuen joko jonkin verran tai eivät lainkaan. Nykymusiikin säveltäjillä on siis mahdollisuus päästä kuulluksi ja hankkia elantonsa sävellystilauksilla, tekijänoikeuskorvauksilla sekä erinäisillä apurahoilla ja avustuksilla.


title: Nykymusiikki

text: Suomessa nykymusiikin tila on kansainvälisesti katsoen varsin hyvä. Nykymusiikin säveltäjien teoksia kantaesitetään usein, innostuneita muusikoita on paljon, ja osa yleisöstäkin suhtautuu nykymusiikkiin suopeasti. Säveltäjille myönnetään apurahoja (mm. valtiolta), ja soittajat voivat saada rahallista tukea tilatakseen sävellyksiä säveltäjiltä. Nykymusiikkia esittävistä ryhmistä voidaan mainita kamariorkesteri Avanti!, kamarimusiikkiyhtye Zagros Ensemble sekä Uusinta. Erityinen merkitys suomalaisen nykymusiikin esille tuomisessa on ollut vuonna 1977 perustetulla Korvat auki -yhdistyksellä. Orkestereista aktiivisimpia nykymusiikin esittäjiä ovat olleet Radion sinfoniaorkesteri ja Lapin kamariorkesteri. Vertailun vuoksi Yhdysvalloissa, jossa erään arvion mukaan voi olla jopa 40 000 taidemusiikin säveltäjää, ei nykymusiikin säveltäjillä ole Suomen kaltaista tukiverkkoa, eivätkä muusikot ja kuulijat ole kiinnostuneita nykymusiikista.


title: Nykymusiikki

text: Nykymusiikin kansainvälisiä keskuksia ovat Keski-Euroopan suuret kaupungit, joissa kuuluisat nykysäveltäjät opettavat sävellystä yliopistoissa ja joissa toimii aktiivisesti monia nykymusiikkiyhtyeitä. Erityinen merkitys on ollut Pariisilla ainutlaatuisen nykymusiikkikeskuksen IRCAMin ansiosta, jossa monet säveltäjät (mm. Kaija Saariaho) ovat päässeet kehittelemään ideoitaan elektroniikan ja tietokoneiden hyödyntämisestä musiikissa. Suomessa lähes kaikki menestyksekkäimmät nykysäveltäjät ovat opiskelleet sävellystä maan ainoassa musiikkiyliopistossa Sibelius-Akatemiassa, ja muut ovat saaneet sävellyksessä yksityisopetusta. Sävellyksen ammattiopetusta annetaan sen lisäksi Suomessa nykyään myös Tampereen, Turun ja Oulun konservatorioissa.


title: Avaruustekniikan opetus Suomessa

text: Avaruustekniikka käsittää joko avaruuslentojen tarvitsemien laitteiden tekniikan tai laajemmin myös niiden hyväksikäyttöön tarvittavan tekniikan, esimerkiksi kaukokartoituksen data-analyysin. Tässä mielessä jopa avaruustiede ja satelliittikaukokartoitus voidaan lukea avaruustekniikkaan siltä osin kuin niissä tehdään muuta kuin perustutkimusta.


title: Avaruustekniikan opetus Suomessa

text: Formaalisti alan koulutus Suomessa alkoi 1980-luvulla, kun TKK:hon perustettiin Avaruustekniikan laboratorio. Ensimmäiset suomalaiset avaruustekniikan diplomi-insinöörit valmistuivat 1980-luvun lopulla. Avaruustekniikan opetuksen painopiste on kaukokartoituksessa, etenkin mikroaaltoinstrumenteillä tehtävä kaukokartoitus, johon liittyvää tutkimusta tekee Suomessa myös TKK:n Radiolaboratorio, VTT Tietotekniikka ja ESAn ulkoinen laboratorio MilliLab. Laboratorio pyrki rakentamaan oman HUTSAT-nimisen mikrosatelliitin 1990-luvulla, mutta sen rahoitus keskeytyi 1994. Laboratoriolla on avaruustekniikaa tukeva Skyvan-mittauslentokone kaukokartoitusta varten. Vuonna 2009 laboratorio tuli osaksi Aalto-yliopiston Radiotieteen ja- tekniikan laitosta. Vuonna 2009 yksikössä on alkanut CubeSat-satelliitin suunnittelu, joka on merkittävä uudenlaisen opiskelumetodin kokeilu. Koulutusta johtaa professori Martti Hallikainen.


title: Avaruustekniikan opetus Suomessa

text: Satelliittikaukokartoitusta ja -paikannusta opettaa ja tutkii myös Fotogrammetrian ja kaukokartoituksen osasto.


title: Avaruustekniikan opetus Suomessa

text: Vuodesta 2005 alkaen TKK:n eli 2010 lähtien Aalto-yliopiston opiskelijoilla on ollut mahdollisuus osallistua EU:n kansainväliseen SpaceMaster-maisteriohjelmaan. Ohjelma on kaksivuotinen ja johtaa kaksinkertaiseen maisterintutkintoon.


title: Avaruustekniikan opetus Suomessa

text: Vuonna 2003 silloisen TKK:n avaruustekniikan opiskelijaryhmä voitti Mars-lentojen opiskelijoille tarkoitetun suunnittelukisan.


title: Avaruustekniikan opetus Suomessa

text: Alan koulutus on 1990-luvun lopulla laajentunut Tampereen teknilliseen yliopistoon, jossa kuitenkin opetetaan vain muutamia kursseja.


title: Avaruustekniikan opetus Suomessa

text: Molemmissa edellä mainituissa yliopistoissa oli avaruustekniikan koulutusta jo 1970-luvun alussa, etenkin satelliittien ratamekaniikkaan liittyen.


title: Avaruustekniikan opetus Suomessa

text: Avaruustekniikka-alan koulutusta on annettu 2000-luvulla Rovaniemellä ammattikorkeakoulussa. Tampereen ammattikorkeakoulu on aerospace-alalla kouluttanut vain lentokonetekniikkaa?


title: Avaruustekniikan opetus Suomessa

text: Avaruustekniikan ulkopuolella mutta aihetta koskettaen annetaan koulutusta


title: Veeti & The Velvets

text: Veeti & The Velvets oli 1990-luvun alussa toiminut suomalainen a cappella -lauluyhtye. Sen jäsenistä Veeti Kallio, Aki Sirkesalo ja Sami Saari saavuttivat sen jälkeen menestystä soolona. Yhtyeeltä julkaistiin kaksi Jukka Orman tuottamaa levytystä Seal on Velvet -levymerkillä. Vuonna 2006 kaikki yhtyeen levytykset koottiin yksien kansien väliin, yhdessä arkistoista löytyneiden live-konserttitaltiointien kanssa. Kalliolla on ollut myöhemmin myös kokoonpano nimeltä Veeti & The Helvets.


title: Sim Kim Dan

text: Sim Kim Dan (; s. 30. heinäkuuta 1938) oli pohjoiskorealainen juoksija, jonka uran huippuvuodet ajoittuivat 1960-luvulle.


title: Sim Kim Dan

text: Virallisesti Sim Kim Dan kilpaili naisten sarjassa. Vuonna 1961 hänen ilmoitettiin juosseen Pjongjangissa 800 metrillä uuden maailmanennätyksen 2.01,2, mutta ennätystä ei virallisesti hyväksytty. Pohjois-Korea ei tuolloin ollut IAAF:n jäsen.


title: Sim Kim Dan

text: Vuonna 1963 Sim Kim Dan kilpaili Moskovassa, mutta neuvostoliittolaiset juoksijat kiilasivat hänet ja kieltäytyivät myöhemmin kokonaan juoksemasta hänen kanssaan, koska hän muistutti enemmän nuorta miestä kuin naista.